Mayat Dijumpai Di Taman Dipercayai ‘Penumpang’ Jatuh Dari Pesawat

LONDON: Masyarakat di selatan London gempar apabila mayat seorang lelaki dipercayai ‘penumpang’ sebuah pesawat ditemukan di sebuah taman di selatan London.

Syarikat penerbangan Kenyan Airways mengesahkan laporan awal bahawa mayat itu mungkin terjatuh daripada gear pendaratan pesawat yang sedang terbang dari Nairobi ke Heathrow.

Tidak dinyatakan sama ada lelaki itu sudah mati ketika berada di dalam kebuk gear pendaratan tersebut atau setelah jatuh dari ketinggian penerbangan pesawat.

Polis yang dipanggil ke Offerton Road di Clapham pada jam 3.39 petang Ahad berkata bedah siasat akan dijalankan, namun setakat ini kematian lelaki itu tidak dianggap sebagai mencurigakan.

Laporan Associated Press menyebut bahawa bahawa lelaki itu terjatuh hanya satu meter daripada penduduk yang sedang berjemur di taman.

“Saya dengar satu dentuman. Saya naik ke atas untuk melihat dari tingkap. Pada mulanya saya fikir orang gelandangan tidur di taman.

“Pakaiannya semua lengkap. Saya melihat dengan lebih dekat dan dapati ada darah di seluruh dinding taman,” katanya.

Syarikat penerbangan tersebut dalam kenyataannya berkata tiada kerosakan dilaporkan pada pesawat itu dan mengucapkan takziah atas kematian mangsa.


Tidak Wajar Tukar Kerajaan Semasa Pandemik – Lajim Ukin

KUALA LUMPUR: Tindakan menukar kerajaan ketika seluruh negara masih berdepan pandemik COVID-19 dilihat sebagai tidak wajar selain tidak menjamin masalah dihadapi negara dapat diselesaikan segera.

Ahli Majlis Pimpinan Tertinggi (MPT) Parti Pribumi Bersatu Malaysia (Bersatu) Datuk Seri Lajim Ukin berkata, semua parti politik disaran supaya menunggu sehingga tempoh Parlimen sekarang tamat pada 2023 jika mahu menukar kerajaan sedia ada.

“Tempoh itu sudah tidak lama lagi kerana hanya berbaki kira-kira setahun setengah saja lagi. Langkah itu lebih baik berbanding mengambil tindakan menukar kerajaan ketika seluruh negara masih berdepan pandemik COVID-19.

“Saya berpandangan dalam keadaan sekarang sepatutnya wakil rakyat perlu melihat yang mana keutamaan mereka, sama ada mahu mendapatkan jawatan atau rakyat.

“Rakyat pasti akan menilai apa yang wakil rakyat lakukan untuk mereka, tidak kiralah sama ada wakil rakyat pembangkang atau kerajaan,” katanya dalam satu kenyataan pada Ahad.

Beliau mengulas mengenai kemungkinan ada usaha untuk menukar kerajaan apabila Parlimen bersidang dalam masa terdekat berikutan titah Yang di-Pertuan Agong baru-baru ini yang menzahirkan pandangan supaya Parlimen segera bersidang.

Sebelum ini, kerajaan menjelaskan bahawa sidang khas Parlimen akan diadakan sebelum 1 Ogos depan dan perkara itu akan diputuskan pada mesyuarat Kabinet Rabu depan.

Ahli politik veteran Sabah itu berkata, pertukaran kerajaan pada masa sekarang hanya menyebabkan banyak masa untuk menangani isu pandemik COVID-19 terbuang kerana perlu membentuk semula Kabinet dan pelbagai jawatankuasa berkaitan.

“Kita juga kena ingat, bolehkah selesai masalah kalau tukar kerajaan? Banyak lagi perlu difikir, lantik itu ini..bagi saya tunggu saja pilihan raya, tidak lama lagi, setahun setengah saja lagi,” katanya.

Lajim yang juga bekas Ahli Parlimen Beaufort berkata, persidangan khas Parlimen sebelum 1 Ogos depan perlu dimanfaat sepenuhnya untuk membahaskan perkara berkaitan darurat, sekatan pergerakan, vaksin COVID-19, perbelanjaan kerajaan dan lain-lain perkara penting yang berkaitan.

Katanya, ramai rakyat keliru mengenai bila sepatutnya Parlimen boleh bersidang berikutan kenyataan bercanggah yang disuarakan pelbagai pihak berhubung perkara itu.

“Saya sendiri tidak faham kenapa ada perbezaan pendapat dalam kalangan pakar undang-undang, ada yang kata tunggu Perdana Menteri, ada kata Yang di-Pertuan Agong lebih berkuasa dalam tempoh darurat.

“Semua keliru dan saya pun keliru kerana mengikut kebiasaan, persidangan Parlimen hanya boleh diadakan selepas diberikan notis sekurang-kurangnya 28 hari, tidak boleh notis 24 jam,” katanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 2,108 Maut Dalam 24 Jam Di AS

WASHINGTON: Amerika Syarikat (AS) menjadi negara pertama mencatatkan lebih 2,000 kematian dalam tempoh 24 jam akibat COVID-19.

Menurut perangkaan Johns Hopkins University dalam tempoh 24 jam lalu, AS merekodkan 2,108 kematian.

AS ketika ini merekodkan 18,586 kematian secara keseluruhan dan semakin menghampiri Itali yang ketika mencatatkan kematian paling tinggi 18,849 mangsa.

Hampir separuh daripada angka global dikesan di AS dengan 496,535 kes sehingga jam 8.30 malam (waktu tempatan) dengan peningkatan 35,098 kes dalam tempoh 24 jam. – AFP


(VIDEO) Monyet Curi Buah Durian, Pekebun Tangkap, Ikat Dan Sembur Cat

Tular di media sosial seekor monyet ditangkap dengan kaki dan tangannya diikat pada buah durian oleh lelaki yang dipercayai pemilik kebun tersebut.

Dalam kejadian yang tidak diketahui lokasi kejadiannya, sumber mendakwa monyet itu ditangkap kerana didapati mencuri buah durian. Akibatnya, kaki dan tangannya diikat pada buah durian agar tidak dapat melarikan diri.

Berdasarkan video viral itu, pemilik kebun memarahi haiwan itu tanpa henti kerana berang dengan perbuatan haiwan itu yang mencuri hasil kebunnya.

Dengan wajah yang tidak mengerti apa yang diperkatakan, haiwan itu seperti redha diperlakukan sedemikian.

Netizen di media sosial menyelar tindakan pemilik kebun yang dianggap menzalimi haiwan itu. Netizen juga mengesyaki lelaki terbabit telah mewarnakan monyet itu dengan cat warna merah sebagai hukuman.

Namun tampil seorang netizen mendakwa lelaki dalam video viral itu bukan menzalimi haiwan tersebut, tetapi lebih kepada amalan petua yang diamalkan oleh orang-orang lama.

“Apek tu tak bunuh pun beruk tu, cuma dia pasang jerat dan cat jer kat beruk untuk bagi peringatan kepada beruk lain. Beruk ini datang berkumpulan, jadi apabila seekor dah kena cat, tak akan ada lagi yang berani datang ke kebun itu.

“Beruk suka jatuhkan buah pramatang. So biasanya buah yang masih muda semua beruk akan jatuhkan. Ini pengalaman jer, arwah atok yang ajar cara ini,” katanya.


Kedai Solo Borneo Mart Asyik Kena ‘Report’, Isteri Lan Solo Kecewa – “Hari Ni Ada Report Lagi, Apa Salah Kami?

Isteri kepada penyanyi Lan Solo meluahkan rasa kecewa apabila ada pihak seperti tidak berpuas hati dengan perniagaan mereka.

Sheila Razlan menerusi hantaran di Instagram (IG)nya memberitahu, kedai runcit mereka Solo Borneo Mart sudah berkali-kali diserbu penguatkuasa kerana menerima laporan mengenai premis perniagaan mereka.

Tidak pasti motif pihak berkenaan melakukan demikian Sheila memberitahu, Solo Borneo Mart beroperasi dengan lesen yang sah.

Mereka turut mematuhi segala peraturan ditetapkan Majlis Bandaraya Subang Jaya termasuk memantau kebersihan, penyelenggaraan, proses nyah kuman serta mematuhi SOP sepanjang kedai mereka beroperasi.

“Awak…Kedai saya ada lesen yang sah..Segala peraturan kebersihan pun kami akan pantau, Dapat A lagi wak!

“Pest control pun ada semburan berjadual, maintenance kita ikut SOP, sanitizing seluruh kedai, tong sampah sebesar-besarnya kami sediakan seperti apa yang pihak berkuasa nak,” katanya.

“Cukup-cukup la asyik report je. Kami tak kacau orang wak, seminggu sampai dua kali penguatkuasa datang kedai bagitahu ada orang report,” katanya.

Tambah Sheila, dia dan Lan sudah sehabis daya melakukan yang terbaik untuk menjaga perniagaan mereka dan mematuhi undang-undang.

“Hari ni ada lagi report pasal kedai kami. Apa lagi salah kami wak?

“Kami sampai dah habis daya dah buat yang terbaik…Apa ja yang awak report ek? Lepas tu bila kami tak kena saman sebab kami cukup segala dokumen, awak report lagi dan lagi.

“Awak nampak tak dengan baju tidur kita terpaksa datag kedai untuk selesaikan report awak kat pihak Majlis,” luahnya lagi.

Dalam pada itu, Sheila berkata niat mereka berniaga sama seperti peniaga lain, mahu mencari duit lebih selain membantu orang lain.

Sheila juga terbuka untuk menerima cadangan penambahbaikan daripada orang ramai atau boleh beritahu kepada Solo Borneo Mart jika perkhidmatan mereka tidak memuaskan.

Niat kami sama maacm peniaga lain jugak. Nak cari duit lebih, selain dapat membantu orang Borneo yang homesick dengan makanan Borneo.

“Kalau anda semua ada idea untuk penambahbaikan atau tidak selesa bagitahu dengan kami. Jangan asyik report je,” katanya kesal. – GEMPAK

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5,000 Bekas Ahli UMNO Sertai Warisan Di Kinabatangan

KINABATANGAN: Seramai 5,000 bekas ahli Umno menyertai Parti Warisan Sabah (Warisan) di Kinabatangan.

Borang keahlian mereka diserahkan oleh Ahli Dewan Undangan Negeri (Adun) Sukau Datuk Saddi Abdul Rahman kepada Naib Presiden Parti Warisan Sabah yang juga Timbalan Ketua Menteri Sabah Datuk Dr Jaujan Haji Sambakong.

Ia diserahkan sempena Majlis Pecah Tanah Tapak Cadangan Pejabat Daerah Kecil Sukau dan Rumah Terbuka Hari Raya Aidilfitri Dewan Undangan Negeri Sukau di Pekan Sukau pada Ahad.

Sebanyak 10 kotak berisi borang penyertaan turut dibawa ke pentas lalu diserahkan kepada Jaujan sambil disaksikan oleh Ketua Bahagian Warisan Kinabatangan Mohd Ismail Haji Ayob.

Saddi berkata, semua individu berkenaan terdiri daripada penduduk Sukau dan Bukit Garam.

“Mereka turut menyertai parti Warisan kerana yakin dengan perjuangan parti terbabit khususnya dalam memperjuangkan hak-hak rakyat Sabah di bawah kepimpinan Ketua Menteri Datuk Seri Mohd Shafie Haji Apdal,” katanya.

Turut hadir pada majlis itu, Ketua Bahagian Warisan Beluran Aspah Abdullah Sanih, Ketua Cabang Parti Keadilan Rakyat (PKR) Libaran yang juga Adun Dilantik Jaffari Waliam dan para pemimpin kawasan berkenaan.


Angka Korban Koronavirus Di China Meningkat Kepada 259

BEIJING: Bilangan kes kematian akibat jangkitan novel koronavirus di China terus meningkat kepada 259 orang pada Sabtu.

Sebanyak 45 kematian baharu dan 1,347 kes baharu dilaporkan akibat jangkitan virus bahaya itu.

Dalam perkembangan berkaitan, media rasmi China melaporkan dua bangunan hospital di Wuhan — Hospital Leishenshan dan Hospital Huoshenshan — terus giat dibangunkan.

Kerja-kerja pembinaan Hospital Leishenshan difahamkan telah siap sebanyak 40 peratus dan dijangka selesai pada 5 Februari ini.

Manakala, kerja-kerja pembinaan di Hospital Huoshenshan yang bermula pada 23 Januari lalu pula dijangka siap 2 Februari.

Menurut laporan sama, hospital baharu itu mampu menampung sebanyak 1,000 katil pesakit.


Pertukaran Pengarah Kesihatan Sabah Tiada Kaitan SOP ‘Dine in’, Kata Masidi

KOTA KINABALU: Menteri Kerajaan Tempatan dan Perumahan Sabah, Masidi Manjun menjelaskan bahawa pertukaran pengarah Jabatan Kesihatan Negeri Sabah (JKNS) baru-baru ini tiada kaitan dengan prosedur operasi stndard (SOP) membenarkan rakyat makan di restoran yang diputuskan Jawatankuasa Pengurusan Covid-19 Negeri.

Katanya, pertukaran itu dibuat atas keperluan perkhidmatan dan pergerakan pertukaran pegawai tinggi di Kementerian Kesihatan (KKM).

“Dr Christina Rundi antara beberapa pegawai tinggi yang dikenal pasti ada potensi untuk pegang jawatan lebih tinggi di KKM dan beliau ditukar ke ibu pejabat sebagai persediaan untuk mengisi salah satu jawatan penting akhir tahun ini apabila penyandangnya bersara,” katanya dalam kenyataan.

Beliau berkata, Ketua Menteri bagi pihak kerajaan negeri sendiri merayu agar Christina dikekalkan di Sabah dalam keadaan pandemik Covid-19 yang serius tetapi kerajaan persekutuan tidak dapat mempertimbangkannya atas sebab tertentu.

“Saya sendiri juga telah menghubungi Ketua Pengarah Kesihatan (Dr Noor Hisham Abdullah), merayu agar Christina dikekalkan atau sekurang kurangnya bertukar hanya pada hujung tahun.

“Hisham memaklumkan keputusan ini di peringkat Ketua Setiausaha Negara yang melibatkan pergerakan pertukaran pegawai tinggi lain kerajaan pusat.

“Kerajaan pusat juga secara rasmi memaklumkan kepada kerajaan negeri, rayuan itu tidak dapat dipertimbangkan atas sebab-sebab keperluan perkhidmatan dan pergerakan pertukaran pegawai tinggi di kementerian terlibat.”

Masidi berkata, polemik pertukaran jawatan pengarah JKNS itu harus dihentikan agar pihak berkaitan menumpukan semua usaha dalam mengurus serta melawan ancaman penularan Covid-19.

Katanya, semua pihak harus memberi peluang kepada pengarah JKNS baharu membuktikan kewibawaan dan kemampuannya mengurus ancaman Covid-19, sama dengan peluang yang diberikan kepada Christina.

“Pengganti Christina ialah Dr Rose Nani Mudin, anak jati Sabah yang berasal dari Papar. Bapanya (kaum) Kadayan dan ibunya Kadazan, beliau juga mempunyai latar belakang kepakaran sama dengan Christina.

“Kita sayang dan mengiktiraf dedikasi kerjaya Christina kerana itu kerajaan negeri merayu beliau dikekalkan tetapi kita menerima hakikat beliau juga seorang pegawai perkhidmatan awam yang tertakluk kepada pertukaran pada bila-bila masa untuk bertugas di tempat lain.

“Semasa mula-mula dilantik dalam perkhidmatan awam, semua pegawai kerajaan akur dengan syarat ini.”

Semalam, Christina dilaporkan memilih untuk bersara awal selepas KKM mengekalkan keputusan memindahkan beliau ke ibu pejabat di Putrajaya.

Difahamkan, Christina juga mengemukakan rayuan untuk menangguhkan pemindahannya sehingga hujung tahun ini atas alasan sama dan untuk menjaga ibunya yang tua.

Seorang pegawai kerajaan Sabah berkata, Christina dipindahkan untuk menjadi Pengarah Bahagian Pembangunan Kesihatan Keluarga dan akan dilantik ke jawatan lebih tinggi kemudian.

”Kami dimaklumkan Kementerian Kesihatan yang Christina sebahagian daripada proses pemindahan dan kenaikan pangkat yang sedang dilakukan dalam KKM.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kepala Dua Beranak Atas Siling

MELAKA: Bahagian kepala dua beranak yang menjadi mangsa pembunuhan kejam mayat dikerat lapan Khamis lalu ditemukan disorok di siling rumah mangsa di Taman Merdeka Jaya, Batu Berendam, Melaka.

Menurut sumber, kepala wanita dan kanak-kanak lelaki itu ditemui sepasukan polis di rumah mangsa di kira-kira 8 malam, Jumaat lalu.

“Kedua-dua bahagian kepala mangsa ditemukan di atas loteng rumah dua tingkat yang didiami mangsa bersama suaminya.

“Keluarga mangsa juga hadir ke Jabatan Forensik Hospital Melaka, malam kelmarin (Sabtu), untuk pengesahan,” katanya ketika dihubungi Harian Metro, hari ini.

Semalam, Ketua Polis Melaka Datuk Mat Kasim Karim tidak dapat mendedahkan penemuan anggota badan terbaharu iaitu kepala mangsa yang dikhuatiri mengganggu siasatan.

Beliau sebaliknya memberitahu, usaha pencarian bahagian pergelangan tangan juga masih dilakukan setelah difahamkan bahagian itu dibuang ke dalam tong sampah.

“Bahagian tangan belum dijumpai dan ia masih dicari dalam melengkapkan bahagian badan yang lain.

“Ia difahamkan dibuang ke dalam tong dan kemudiannya diangkut oleh pihak ditugaskan untuk dibuang selain sudah lama,” katanya.

Harian Metro Khamis lalu melaporkan mayat dua beranak mangsa bunuh ditemukan dikerat sekurang-kurangnya lapan bahagian di Kampung Ladang, Krubong, pada 4 petang.

Mayat mangsa wanita dan anak lelakinya itu dibunuh di rumahnya dan dicampakkan dan kawasan semak sebelum ditemukan pemotong rumput yang sedang bekerja di kawasan itu.

Susulan itu, Sabtu lalu, polis berjaya menahan lelaki warga Singapura yang juga suami mangsa kerana disyaki terbabit dalam kes pembunuhan kejam itu.


Lelaki Tanpa Dokumen Ditahan Bersama Kereta Sarat Dengan Petrol

SEMPORNA: Seorang warga asing ditahan selepas didapati memiliki 25 gelen petrol tanpa lesen dan permit yang sah dalam kejadian di kawasan Jalan Kampung Perigi, di sini, semalam.

Pegawai Pemerintah Markas Operasi Pasukan Polis Marin (PPM) Semporna Mohammad Ismail, berkata dalam kejadian kira-kira jam 10 pagi itu, kesemua petrol terbabit ditemui dalam kereta jenis Proton Iswara yang dipandu suspek berusia 23 tahun.

“Rampasan serta tangkapan itu dibuat PPM Semporna dalam satu operasi pagi semalam dan hasil pemeriksaan menemui sejumlah petrol yang disimpan di dalam kenderaan itu.

“Pemeriksaan terhadap suspek juga mendapati dia tidak memiliki sebarang dokumen pengenalan diri yang sah,” katanya ketika dihubungi, hari ini.

Ismail berkata, tangkapan dan rampasan kemudian dibawa ke Markas Operasi PPM Semporna untuk siasatan lanjut mengikut Akta Kawalan Bekalan 1961.

“Kesemua 25 gelen berisi petrol itu juga akan diserahkan kepada KPDNHEP untuk tindakan lanjut.

“Pihak PPM sentiasa menggalakkan masyarakat pesisir pantai untuk menyalurkan apa-apa maklumat menerusi aplikasi WhatsApp PPM Wilayah 4 Sabah di talian 0132831197,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Murid OKU Penglihatan SKPK Tuaran Menang Tempat Pertama Di Pertandingan Muzik Amerika Syarikat

KOTA KINABALU: Pasukan The Trio, SK Pendidikan Khas Tuaran, merupakan ensembel permainan alat muzik tradisional Sabah yang terdiri daripada tiga orang murid OKU Penglihatan telah mendapat tempat pertama di pertandingan USA World Music International Competition anjuran International Youth Music Competition (IYMC), Atlanta, USA, pada Julai 2021.

Pasukan ini bertanding dalam kategori muzik traditional dan etnik. Persembahan Muzikal The Trio boleh disaksikan di pautan YouTube ini; https://youtu.be/kQXXta_yukU

Pasukan The Trio terdiri daripada Kimberly Lo Jing Wei, 12 (Pemain Alat Muzik Gong), John Paul Paulus, 12 (Pemain Alat Muzik Drum Bamboo) dan Putra Ahmad Naim Bin Mohd Masri, 13 (Pemain Alat Muzik Kulintangan).

Para pelajar ini telah dibimbing oleh Cikgu Stefanus Lucas yang merupakan seorang Guru Pendidikan Muzik di sekolah tersebut.

The Trio yang merupakan peserta tunggal daripada Malaysia dan bersaing dikalangan 50 penyertaan daripada 21 negara, telah mendapat keputusan sebagai salah satu pasukan muzikal yang telah menerima anugerah First Prize dalam pertandingan tersebut dengan mendapat markah terkumpul sebanyak 96%.

Dalam pertandingan ini juga, The Trio merupakan satu-satunya pasukan muzikal yang terdiri daripada golongan OKU.

Pasukan ini telah mempersembahkan alunan ensembel alat muzik tradisional Sabah dan telah membawa lagu rakyat Malaysia iaitu lagu Lenggang Kangkung.

Kesempatan perlaksanaan hari persekolahan secara bersemuka sepanjang bulan Januari sehingga April 2021 telah memberi peluang kepada pasukan The Trio melaksanakan beberapa siri latihan muzikal dan aktiviti rakaman lagu di sekolah.

Kejayaan murid OKU ini membuktikan bahawa semua insan OKU boleh berjaya sekiranya diberikan peluang dan ruang untuk berkarya dalam pelbagai bidang termasuklah dalam pertandingan bidan muzikal.

Semoga kejayaan ini memberi inspirasi dan membuka mata semua pihak untuk melihat insan OKU juga sama hebat dengan insan normal walaupun mereka mempunyai ketidakupayaan dan kekurangan yang kelihatan atau tidak kelihatan secara fizikal.


Pemilik Hotel Didakwa Liwat Anak Tiri Lima Tahun

KOTA KINABALU: Seorang pemilik hotel didakwa di Mahkamah Sesyen semalam atas kesalahan meliwat anak tiri perempuannya yang baru berusia lima tahun di Beaufort dan Kampung Likas.

Tertuduh yang berusia 24 tahun didakwa meliwat kanak-kanak berusia lima tahun itu sekali di Beaufort antara April dan Mei tahun lalu dan sekali lagi di Kampung Likas, Disember lalu.

Pendakwaan ke atas tertuduh dibuat di dua mahkamah berbeza memandangkan kejadian tersebut berlaku di lokasi berasingan.

Terdahulu, bagi kes di Kampung Likas, tertuduh mengaku tidak bersalah ketika pertuduhan dibacakan di hadapan Hakim Ummu Kalthom Abd. Samad.

Tiada sebarang jaminan ditawarkan bagi mengelakkan tertuduh daripada mengganggu saksi terutama isterinya.

Difahamkan, tertuduh ditahan selepas wanita itu membuat laporan polis.

Mahkamah kemudiannya menetapkan 11 Mac depan untuk pengurusan kes.

Bagi kes di Beaufort pula, tertuduh juga mengaku tidak bersalah meliwat anak tirinya itu di hadapan Hakim Azreena Aziz.

Azreena menetapkan 30 Mac depan untuk pengurusan kes.

Bagi kes itu, tertuduh dibenarkan ikat jamin sebanyak RM10,000 dengan dua penjamin serta perlu melapor diri di balai polis sekali sebulan serta menyerahkan pasport miliknya kepada mahkamah. – BorneoToday


UPKO Kekal Pendirian Tolak Fahaman Politik PAS Di Sabah

KOTA KINABALU: UPKO kekal dengan pendirian bahawa rakyat Sabah harus menolak budaya politik PAS dan pastikan agar budaya sedemikian tidak bertapak di Sabah.

Presiden UPKO Datuk Seri Wilfred Madius Tangau berkata, pelbagai kenyataan oleh pemimpin PAS telah mengundang kekecewaan dalam kalangan rakyat Sabah yang berbilang kaum.

Katanya, antara kenyataan itu seperti ‘kitab Injil dipesongkan oleh orang Kristian’ dan tindakan ahli-ahli PAS membuat laporan polis untuk menghalang sambutan Krismas di Tawau merupakan contoh-contoh bahawa budaya politik PAS ini adalah sebagai sebuah parti yang ekstrem.

“Keangkuhan pemimpin PAS yang tidak mahu memohon maaf kepada masyarakat Kristian menunjukkan bagaimana cara pemikiran para pemimpin PAS dan budaya politik mereka.

“Kenyataan dan tindakan itu jelas menggugat perpaduan dan keharmonian kaum yang sedia terjalin di Sabah,” katanya dalam satu kenyataan di sini.

Madius yang juga Ahli Parlimen Tuaran berkata, kenyataan dan pendirian yang tidak konsisten daripada pemimpin PBS dan STAR telah mendatangkan kemarahan serta kekecewaan kepada ramai rakyat Sabah yang mahu mempertahankan budaya serta cara hidup penuh hormat-menghormati dan harmoni diantara pelbagai kaum dan agama di Sabah.

Katanya, dengan bersekongkol dengan PAS dan UMNO dalam Kerajaan Persekutuan serta kerajaan Sabah, para pengundi yang telah menyokong PBS dan STAR dalam PRN baru-baru ini merasakan mereka tertipu oleh pemimpin- pemimpin PBS dan STAR apabila undi mereka juga adalah penyebab kepada pelantikan ADUN PAS sebagai sebahagian daripada kerajaan negeri Sabah.

Katanya, keputusan itu juga terlibat secara langsung dalam menggubal undang-undang negeri Sabah dan dasar-dasar kerajaan negeri.

“UPKO telah menegaskan dan berkali-kali merayu sepanjang kempen PRN bahawa demi mempertahankan cara hidup orang Sabah para pengundi harus mengundi untuk menghalang PAS daripada bertapak di Sabah. Malangnya rayuan UPKO itu tidak diambil serius.

“Terbukti kemenangan PN/BN membawa kepada pelantikan Setiausaha PAS Sabah sebagai ADUN Dilantik,” katanya.

Menurutnya, kegagalan PBS dan STAR menghalang pelantikan itu juga membuktikan bahawa kedua-dua parti ini tidak dapat mempertahankan cara hidup masyarakat majmuk Sabah.

Katanya, jika pelantikan ini pun mereka tidak dapat halang apakah lagi untuk mereka memperjuangkan hak-hak kita yang termaktub dalam Perjanjian Malaysia 1963 jika mereka hanya bagaikan kerbau dicucuk hidung oleh kepimpinan Malaya.

“Oleh sebab itu kita sebagai rakyat Sabah mesti bersatu padu mempertahankan cara hidup kita yang penuh toleransi, berharmoni dan hormat-menghormati diantara pelbagai kaum serta agama. Rakyat harus bersuara dan bangkit bersama untuk memastikan kita mempertahankan semua ini.

“Rakyat Sabah perlu diperingatkan juga bahawa, perjuangan dan niat pemimpin silam kita apabila mereka telah bersetuju membentuk Malaysia melalui Perjanjian Malaysia bahawa mereka mahukan budaya serta cara hidup masyarakat majmuk Sabah dipertahankan selain di hormati,” katanya.

Madius berkata, disebabkan itulah cara dan budaya politik yang diperjuangkan oleh PAS adalah tidak sesuai kerana Perlembagaan Persekutuan Malaysia juga memperjuangkan sebuah negara yang sekular kerana masyarakatnya yang berbilang kaum dan agama.

“Rakyat Sabah perlu mempertahankan Malaysia sebagai sebuah negara sekular seperti yang diilhamkan oleh para pemimpin silam kita yang telah membentuk Malaysia,” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Olimpik: Beregu Malaysia Hantar Pasangan No.1 Dunia Pulang Ke Indonesia

Pasangan beregu lelaki No.1 negara, Aaron Chia-Sooh Wooi Yik melangkah ke aksi separuh akhir Sukan Olimpik Tokyo 2020 selepas menewaskan pasangan beregu No.1 dunia dari Indonesia, Kevin Sanjaya Sukamuljo-Marcus Fernaldi Gideon, hari ini.

Dalam aksi di Musashino Forest Sport Plaza itu, pasangan negara bermain dengan tenang seawal set pertama dengan menyerap segala tekanan yang diberikan sebelum mencatat kemenangan 21-14, 21-17.

Perlawanan itu menyaksikan Kevin Sanjaya sekali lagi gagal mengawal keadaan apabila kerap melakukan kesilapan mudah selain kelihatan tidak tenang seperti kebiasaan dalam mana-mana kejohanan.

Kevin Sajaya sekali lagi hilang kawalan dan membaling raket di lantai dan menyebabkan konsentrasi mereka terganggu pada pertengahan set kedua.

Ini merupakan kejutan kedua terbesar selepas pemain No.1 dunia dari Jepun dalam acara perseorangan lelaki, Kento Momota tersingkir di peringkat kumpulan, semalam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Derita, Perlu Bantuan Segera: Najib

KUALA LUMPUR : Bekas Perdana Menteri, Datuk Seri Najib Tun Razak menggesa bantuan segera pemberian dana tunai tambahan RM1,000 kepada rakyat Sabah, khususnya penerima Bantuan Prihatin Nasional (BPN).

Beliau berkata, rakyat Sabah paling terjejas akibat gelombang ketiga pandemik koronavirus (Covid-19) dan mereka tidak boleh menunggu bantuan sehingga tahun hadapan.

“Rakyat Sabah perlukan bantuan sekarang, bukan tahun hadapan. Sebab negeri Sabah telah dilaksanakan PKPB (Perintah Kawalan Pergerakan Bersyarat) paling lama tempohnya dan merupakan negeri yang paling terjejas akibat pandemik itu,” katanya ketika membahaskan Rang Undang-undang Pembekalan (Belanjawan) 2021 di Dewan Rakyat hari ini.

Ahli Parlimen Pekan itu menjelaskan Sabah dijangka bakal menerima pembayaran cukai petroleum sebanyak RM1.25 bilion tahun hadapan membolehkan bantuan segera itu disalurkan.

Tambah beliau, Sabah perlu diberi perhatian khusus memandangkan negeri itu telah mencatatkan kadar kemiskinan tertinggi dan kadar pertumbuhan terendah dalam negara.

Dalam pada itu, beliau turut mencadangkan agar kerajaan mewujudkan dasar ‘Pandang ke Borneo’, sebagai usaha menjadikan Sabah dan Sarawak sebagai destinasi pelaburan yang berpotensi menjadi pemangkin pertumbuhan ekonomi negara bagi masa sederhana dan panjang.

“Saya mencadangkan apa jua visi atau pelan yang dicorakkan kerajaan, perlu ambil pendekatan pandang ke Timur, tapi tak la jauh sampai ke Jepun. Cukup ke Borneo iaitu Sabah, Sarawak dan Kalimantan.

“Dua negeri ini ada sumber kekayaan asli yang amat besar, lokasi yang strategik, kerana berdekatan dengan negara membangun di Asia Timur berbanding Semenanjung Malaysia.

“Adalah tidak masuk akal kita biarkan syarikat-syarikat utama Malaysia hanya melabur di luar negara, tanpa mengambil kira Sabah dan Sarawak,” katanya. – SINAR


Ketam Paling Mahal Di Dunia Berharga RM190,153

TOKYO: Seekor ketam di Jepun direkodkan sebagai ketam paling mahal di dunia apabila dijual pada harga AS $46,000 (RM190,153) dalam lelongan di Tottori, Jepun, lapor CNN.

Ketam seberat 1.2 kilogram itu dibeli oleh presiden syarikat pemborong ikan, Tetsuji Hamashita yang pada mulanya menjangkakan harganya cuma mencecah AS $27,000 (RM111,611).

“Saya tahu ia agak keterlaluan tetapi ia menjadi budaya,” katanya.

Harga yang terlalu tinggi untuk seekor ketam itu dikatakan mempunyai kaitan dengan waktu jualannya.

Di Jepun, ia dianggap sebagai simbol status untuk seseorang menjadi individu pertama yang membeli ketam pertama ditangkap ketika bermulanya musim itu iaitu pada 6 November lalu.

Tahun lalu, ketam sama yang direkodkan sebagai ketam paling mahal apabila dijual dengan harga AS $18,000 (RM 74,407). – Agensi


PBS Puji Keberanian Pengundi Kimanis

KOTA KINABALU: Parti Bersatu Sabah (PBS) memuji keberanian pengundi Kimanis kerana mampu mengambil keputusan memilih calon Barisan Nasional (BN) Datuk Mohamad Alamin sebagai Ahli Parlimen Kimanis.

Presiden PBS Datuk Seri Dr. Maximus Ongkili berkata, kesepakatan dan kerjasama semua parti pembangkang turut menyumbang kepada kemenangan BN.

Menurutnya, pennyokong BN dari blok kerajaan bekerja keras dari mula hari kempen sehinggalah tamat.

“Kemenangan ini bukan saja meyakinkan tetapi cukup manis walaupun banyak halangan dan cabaran yang terpaksa dihadapi sepanjang kempen.

“Keputusan yang memihak kepada pembangkang ini juga menunjukkan kuasa para pengundi di negeri ini,” katanya.

Beliau berkata demikian bagi mengulas kejayaan Mohamad yang mengalahkan calon Parti Warisan Sabah (WARISAN) Datuk Karim Bujang dalam pilihan raya kecil (PRK) Parlimen Kimanis di sini kelmarin.

Maximus berkata, PBS memberi penghormatan kepada pengundi Kimanis atas kebijaksanaan, keberanian dan ketetapan pemikiran mereka.

“Ini adalah satu tamparan hebat dan juga pembuka mata kepada kerajaan WARISAN,” katanya.


Kerajaan Warisan Sabah Teruskan Sumbangan Kepada Agama Lain

KOTA KINABALU: Kerajaan Parti Warisan Sabah (Warisan) tidak pernah mengabaikan kebajikan mana-mana agama atau kaum di negeri ini terutama dalam soal menyampaikan bantuan serta peruntukan.

Sebelum ini, Ketua Menteri, Datuk Seri Mohd. Shafie Apdal sendiri telah menyerahkan peruntukan sebanyak RM50,000 kepada beberapa tokong di pantai timur sebagai bukti keprihatinan beliau.

Hari ini, penyerahan sumbangan itu diteruskan apabila Menteri Pembangunan Luar Bandar, Datuk Ewon Benedick menyampaikan sebanyak RM20,000 daripada peruntukan khas Touchpoints Menteri kepada Persatuan Kebudayaan Lundayeh dan dua Gereja Sidang Injil Borneo (SIB) di Sipitang.

Sumbangan itu masing-masing RM10,000 untuk Persatuan Kebudayaan Lundayeh dan RM10,000 lagi untuk Gereja SIB bagi keperluan aktiviti tadika gereja mereka.

“Saya berharap sumbangan ini sedikit sebanyak dapat meringankan bebanan persatuan dan pihak gereja dalam melaksanakan aktiviti dan pembangunan pendidikan,” katanya ketika menyampaikan sumbangan itu.

Ewon yang juga Ahli Dewan Undangan Negeri (ADUN) Kadamaian menyampaikan sumbangan itu semasa Majlis Makan Malam Bersama Ahli-Ahli persatuan Lundayeh Sabah dan beberapa pemimpin gereja Sipitang, di Pusat Kebudayaan Lundayeh Sipitang, di sini, kelmarin.

Pada majlis itu, Ewon turut memberi penjelasan mengenai beberapa perkara yang dikemukakan wakil penduduk kampung antaranya berkaitan bantuan usahawan desa dan pembangunan ekonomi kampung. – BorneoToday


Sempadan Negara Dibuka 1 April

KUALA LUMPUR: Kerajaan memutuskan supaya sempadan negara dibuka bermula 1 April ini,” kata Datuk Seri Ismail Sabri Yaakob.

Perdana Menteri berkata, keputusan ini dibuat berdasarkan tiga perkara asas iaitu panduan sains dan fakta terkini berkaitan COVID-19, membandingkan keperluan pembukaan sempadan di negara lain dan memberikan keselesaan kepada pengembara.

“Malaysia adalah destinasi terbuka dan boleh dikunjungi semua. Dengan pembukaan semula sempadan, rakyat malaysia yang ada dokumen sah boleh keluar masuk seperti biasa dan boleh pergi ke mana-mana negara yang turut membuka pintu sempadannya.

“Kementerian yang berkaitan juga akan mengeluarkan SOP pembukaan sempadan negara secara terperinci dalam masa terdekat,” katanya pada sidang media di Parlimen hari ini.

Sementara itu, Menteri Kanan Perdagangan Antarabangsa dan Industri, Datuk Seri Mohamed Azmin Ali, berkata langkah kerajaan membuka sempadan antarabangsa akan membantu meningkatkan pemulihan ekonomi dengan lebih pantas.

Beliau berkata, pembukaan sempadan sudah tentu akan memberi impak positif kepada perdagangan negara, sekali gus membolehkan nilai perdagangan yang lebih tinggi dapat direkodkan.

“Apabila sempadan antarabangsa dibuka, permintaan luaran akan meningkat dan industri tempatan perlu memenuhi perrmintaan pasaran global ini.

“Ini secara langsung akan memberi peluang kepada perniagaan tempatan meningkatkan kapasiti dan kualiti mereka,” katanya dalam sidang media selepas majlis pengumuman prestasi pelaburan Malaysia pada 2021 hari ini.

Azmin berkata, banyak pihak turut menunggu langkah kerajaan dalam membuka sempadan antarabangsa kerana kedudukan Malaysia sebagai pengeluar utama sektor semikonduktor global.

Beliau berkata, prosedur operasi standard (SOP) baharu yang ditetapkan bagi pembukaan sempadan antarabangsa juga akan memberikan kemudahan kepada industri tempatan serta pelabur antarabangsa.

Katanya, ia juga akan menjadikan nilai eksport negara tahun ini dapat dilonjakkan seperti yang direkodkan pada 2021, hasil daripada pembukaan sempadan secara beransur-ansur.

Selain itu, katanya, pembabitan Malaysia dalam Perjanjian Perkongsian Ekonomi Komprehensif Serantau (RCEP) akan memberi sokongan tambahan kepada pemulihan ekonomi negara.

“RCEP memberi pasaran yang lebih meluas kepada 2.3 bilion populasi, memberi sokongan kepada langkah pembukaan sempadan antarabangsa oleh kerajaan ini.

“Semua langkah ini akan membantu mempercepatkan pemulihan perniagaan, mencerdaskan ekonomi serta menjadikan Malaysia sebagai antara negara yang pantas pulih,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Patahkan Cubaan Seludup Minuman Keras

KOTA KINABALU: Pasukan Polis Marin (PPM) berjaya mematahkan aktiviti penyeludupan minuman keras yang bernilai RM11,520, di Menumbok, petang semalam.

Pegawai Pemerintah Markas Operasi Pasukan Polis Marin Kota Kinabalu, Asisten Superitendan Enturan Anak Lageh berkata, serbuan dilakukan di tepi pantai Menumbok dalam operasi terancang selepas intipan dilakukan terhadap tiga individu yang mecurigakan.

Beliau berkata, semasa pemeriksaan mendapati terdapat sebanyak 60 bungkus plastik hitam disembunyikan didalam semak dalam kawalan tiga lelaki tempatan berdekatan tepi pantai.

“Pemeriksaan di dalam plastik hitam tersebut telah menemukan minuman keras jenama Royal Stout (24 tin) dan setiap bungkusan tertera cop MDNP (Malaysia Duty Not Paid) dipercayai diseludup dari Wilayah Persekutuan Labuan.

“Turut dijumpai di tempat kejadian adalah sebilah parang. Tiga lelaki berusia antara 26 hingga 42 tahun telah ditahan bagi membantu siasatan,” katanya dalam satu kenyataan, di sini hari ini.

Menurutnya, semua minuman keras tersebut telah dirampas dan dianggarkan bernilai lebih kurang RM11,520 selepas cukai.

Turut dirampas adalah sebuah kenderaan Toyota Vigo dipercayai digunakan sebagai medium penyeludupan dan juga sebuah motosikal jenama Modenas. Keseluruhan nilai rampasan kenderaan dan minuman keras adalah dianggarkan berjumlah lebih kurang RM105,000.

Tangkapan dan rampasan dibawa ke Ibu Pejabat Polis Daerah Beaufort untuk tindakan lanjut dan kes disiasat dibawah Akta Kastam 1967.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Syekh Ali Jaber Meninggal Dunia

JAKARTA: Pendakwah terkenal Indonesia, Syekh Ali Jaber meninggal dunia ketika sedang mendapatkan rawatan, di Hospital Yarsi, di sini, pada Khamis, lapor CNN Indonesia.

Berita kematian Syekh Ali Jaber atau nama sebenarnya Ali Saleh Mohammed Ali Jaber disahkan Ustaz Yusuf Mansyur menerusi akaun Instagram @yusufmansurnew.

“Innaa lillaahi Wa Innaa Ilaihi Raaji’uun. Syeikh Ali Jaber meninggal di Hospital Yarsi, jam 8.30 pagi. Tolong berdoa,” kata Yusuf Mansur dalam hantaran itu.

Kenyataan dari Yayasan Syeikh Ali, turut memaklumkan berita kematian Syekh Ali dengan melaporkan keputusan Covid-19 adalah negatif.

Syekh Ali Jaber, 44, sebelum ini disahkan positif Covid-19 pada 29 Disember lalu sebelum dimasukkan ke Unit Rawatan Rapi (ICU) keesokan harinya di hospital sama.

Kesihatan Syekh Ali Jaber bertambah baik pada 4 Januari lalu menerusi hantaran di akaun Instagram miliknya.

“Keadaannya semakin baik, pasukan perubatan mengatakan ada kemajuan, cukup baik dan terus menunjukkan peningkatan,” kata hantaran itu.

Namun beberapa hari kemudian, tersebar di media sosial gambar menunjukkan Syekh Ali Jaber tidak sedarkan diri dan menggunakan alat bantuan pernafasan.

Beliau dilahirkan di Madinah pada 3 Februari 1976 dan mula aktif berdakwah di Indonesia pada usia 32 tahun dan beliau terus aktif menjadi guru al-Quran, imam, dan pendakwah di Masjid Besar Al-Muttaqin Cakranegara, Lombok. – Agensi


Perintah Berkurung Di ESSZone Dilanjutkan Hingga 24 Ogos

KOTA KINABALU, 8 Ogos: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir esok dilanjutkan sehingga 24 Ogos ini.

Pesuruhjaya Polis Sabah Datuk Omar Mammah berkata perintah berkurung dari 6 petang hingga 6 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

Orang ramai yang tinggal di kawasan itu dikehendaki berada di dalam rumah dan orang lain tidak dibenarkan masuk atau berada di kawasan diisytiharkan antara 6 petang hingga 6 pagi pada tarikh dinyatakan, katanya dalam kenyataan hari ini.

“Perintah berkurung diteruskan bagi memastikan kawasan perairan terbabit tidak diceroboh pengganas yang mengancam keselamatan para penyelidik dan pelancong asing melawat pulau peranginan.

“Perintah berkurung juga untuk menjamin keselamatan dan kesejahteraan rakyat Sabah yang menjadi pengguna perairan dan mereka yang berada di kawasan daratan ESSZone,” katanya.

Omar berkata perintah berkurung memudahkan penguatkuasaan dan pemantauan terhadap pergerakan bot serta menimbulkan rasa selamat dan yakin kepada pengusaha chalet dan nelayan dengan kehadiran pasukan keselamatan.

Beliau berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik bagi mendapatkan wang tebusan dari selatan Filipina masih cuba menceroboh untuk melakukan penculikan dan jenayah rentas sempadan.

“Saya juga memberi kuasa kepada semua Ketua Polis Daerah di ESSZone untuk mengeluarkan permit kepada pemohon memenuhi syarat bagi tujuan aktiviti perikanan atau ada keperluan mendesak untuk melalui kawasan perintah berkurung,” katanya.


Vaksin Kami Selamat Untuk Kanak-Kanak 5-11 Tahun, Kata Pfizer

FRANKFURT: Pfizer dan BioNTech pada Isnin berkata, hasil ujian menunjukkan vaksin virus korona keluaran syarikat itu selamat dan menghasilkan tindak balas imun baik dalam kanak-kanak berusia lima hingga 11 tahun.

Syarikat itu menambah, ia akan mendapatkan kelulusan regulatori tidak lama lagi, dan berkata vaksin itu akan diberikan pada dos lebih rendah berbanding untuk mereka yang berusia 12 tahun ke atas.

“Bagi peserta berusia lima hingga 11 tahun, vaksin itu selamat, bertoleransi dengan baik dan menunjukkan tindak balas antibodi peneutralan yang kuat,” kata syarikat AS dan Jerman itu dalam kenyataan bersama.

Syarikat berkenaan merancang membentangkan data mereka kepada badan regulatori di PBB, AS dan di seluruh dunia “secepat mungkin.”

Hasil ujian adalah yang pertama dilakukan terhadap kanak-kanak bawah 12 tahun. Ujian Moderna melibatkan kanak-kanak enam hingga 11 tahun masih berterusan.

Suntikan Pfizer dan Moderna sudahpun diberikan kepada golongan dewasa serta remaja 12 tahun ke atas di seluruh dunia.

Walaupun kanak-kanak dilihat kurang berisiko mengalami gejala teruk Covid, ada kebimbangan varian Delta yang mudah berjangkit mungkin mengakibatkan kes lebih serius.

Inokulasi terhadap kanak-kanak juga dilihat penting untuk memastikan sekolah boleh dibuka serta menamatkan wabak.

Kanak-kanak dalam kumpulan ujian itu berusia diberikan dua dos 10 mikrogram berbanding 30 mikrogram untuk individu lebih berusia, dengan suntikan diberikan dalam jarak 21 hari. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami Isteri Hilang Di Ulu Binsuluk Ditemui Di Tanah Perkuburan

BEAUFORT: Pasangan suami isteri yang dilaporkan hilang selepas meninjau tanah yang dijual di Kampung Ulu Binsulok, Membakut, Sabtu lalu, ditemui selamat, hari ini.

Mangsa, Amir Hamjah Abdul Kahfi, 43, dan isterinya, Rita Hijiyah Mohd Syuaib, 43, ditemui orang awam di tanah perkuburan Kampung Pimping jam 7.30 pagi tadi.

Ketua Polis Daerah Beaufort, Deputi Superintendan Yusoff Zaki Mat Yaacob, berkata pihaknya menerima panggilan daripada seorang individu yang menemui pasangan suami isteri terbabit.

“Jarak mangsa ditemui kira-kira 10 kilometer dari lokasi mereka dilaporkan hilang,” katanya kepada BH, hari ini.

Yusoff Zaki berkata, pasangan terbabit dipercayai tersesat ketika meninjau kawasan tanah yang hendak dibeli di Kampung Ulu Binsulok sebelum ditemui di tanah perkuburan Kampung Pimping, Membakut.

“Kedua-dua mereka kemudian dihantar ke Pondok Polis Komuniti (PPK) Binsulok untuk tindakan lanjut,” katanya.

Semalam, pasangan terbabit dilaporkan hilang apabila tidak kembali ke rumah selama dua hari selepas meninjau tanah yang hendak dibeli di Kampung Ulu Binsulok, Membakut.

Pasangan terbabit dikatakan keluar dari rumah mereka di Kampung Sabok Baru, Kinarut, pada jam 9 pagi, Sabtu lalu. – BH Online


“Mahu Cari Kerja Di Sini”…Dua Lelaki Warga Asing Ditahan Cuba Masuk Ke Sabah

TAWAU,16 Julai: Pasukan Polis Marin (PPM) berjaya menahan dua lelaki warga asing yang cuba masuk ke negara ini secara haram dengan manaiki bot penambang di Pusat Pemeriksaan Kastam, Imegresen dan Kuarantin (CIQ) Lama di sini , pagi tadi.

Komander PPM Wilayah 4 Sabah, ACP Mohamad Pajeri Ali berkata, lelaki berumur 20 dan 21 tahun itu ditahan pada 9.00 pagi selepas diperiksa anggota bertugas Ops Gelora kerana berkeadaan mencurigakan.

“Operasi yang tertumpu di bahagian kenaikan laut CIQ Lama itu mendapati dua lelaki berkeadaan mencurigakan mendarat di kawasan terbabit dengan menggunakan bot penambang dari Sungai Haji Kuning, Pulau Sebatik.

“Pemeriksaan mendapati kedua-duanya gagal menunjukkan dokumen perjalanan diri yang sah untuk berada di negara ini selain pengakuan lisan mendapati mereka masuk ke negara ini bagi mencari pekerjaan,” katanya dalam satu kenyataan di sini, hari ini.

Kedua-dua tahanan dibawa balik ke Pangkalan PPM Tawau dan kes akan dirujuk ke Jabatan Imigresen untuk tindakan lanjut atas kesalahan mengikut Seksyen 6 (1)(c) Akta Imigresen 1959/1963.


Padah jual pakaian tiruan, denda RM29 juta menanti

KOTA KINABALU: Seorang peniaga pakaian jenama terkenal di sebuah pusat beli belah terkemuka, di sini, berdepan hukuman denda sehingga RM29 juta selepas didapati menjual barangan tiruan.

Premis yang menjual barangan jenama Polo itu diserbu sepasukan anggota penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) selepas menerima aduan dan risikan.

Dalam serbuan jam 11.25 pagi, semalam, sebanyak 1,964 unit pakaian dan aksesori pelbagai jenis dirampas selepas disahkan tiruan oleh wakil jenama berkenaan.

Pengarah KPDNHEP Sabah, Georgie Abas, berkata serbuan dilakukan selepas wakil jenama itu mengesahkan premis berkenaan menjual beberapa jenis barangan yang bukan dibekalkan syarikat terbabit.

Katanya, hasil serbuan, pihak KPDNHEP merampas sebanyak 1,916 helai baju, 11 unit seluar, 27 unit topi dan 10 unit tali leher jenama berkenaan.

“Semua barangan yang dirampas dianggarkan bernilai keseluruhan RM196,400 berdasarkan harga pasaran semasa.

“Pihak penguatkuasa KPDNHEP sudah mengambil keterangan daripada pemilik berusia 50-an dan dua pekerja perempuan di premis berkenaan untuk membantu siasatan mengikut Seksyen 8(2)(b) Akta Perihal Dagangan 2011,” katanya pada sidang media di pejabat KPDNHEP Sabah, di sini, hari ini.

Yang turut hadir ialah Timbalan Pengarah PPDNKK Sabah, V Ravichandran.

Georgie berkata, jika sabit kesalahan, pemilik premis boleh dikenakan denda tidak melebihi RM10,000 bagi setiap barangan atau penjara tidak melebihi tiga tahun.

“Untuk syarikat pula, ia boleh dikenakan denda RM15,000 bagi setiap unit barangan bagi kesalahan pertama dan kedua,” katanya.

Sehubungan itu, Georgie menasihatkan peniaga supaya sentiasa memastikan barangan yang dijual adalah tulen.

Katanya, KPDNHEP tidak akan berkompromi untuk mengambil tindakan tegas terhadap mana-mana pihak sekiranya didapati menjual barangan tiruan.

Sementara itu, Georgie memberitahu media, sepanjang Januari sehingga 30 November tahun ini, sebanyak 47,065 pemeriksaan dijalankan di seluruh negeri ini.

Katanya, daripada jumlah itu, sebanyak 1,081 kes dikesan membabitkan nilai rampasan mencecah RM7.29 juta. – Berita Harian


COVID-19: Yayasan Sabah Tanggung Kos Bawa Balik Pelajar Dari Semenanjung, Sarawak

KOTA KINABALU: Yayasan Sabah akan menanggung kos membawa pulang pelajar tajaan mereka ke negeri ini selepas mendapat kelulusan daripada pihak berkuasa.

Pengarahnya, Datuk Jamalul Kiram Mohd Zakaria, berkata pihaknya masih dalam proses mendapatkan kebenaran itu.

“Kami dalam proses mendapatkan kebenaran dan menulis surat kepada pihak berkuasa untuk membawa semua pelajar sekolah menengah tajaan Yayasan Sabah kembali ke Sabah.

“Sebaik saja kebenaran diperoleh, kami akan membawa pelajar ini balik dengan segera dan semua kos untuk membawa mereka akan kami tanggung.

“Buat masa ini, tumpuan kami adalah membawa pulang pelajar sekolah menengah berikutan pelajar institusi pengajian tinggi diminta untuk kekal berada di lokasi masing-masing sepanjang tempoh PKP, ” katanya.

Terdapat 87 pelajar sekolah menengah tajaan Yayasan Sabah di Semenanjung, manakala 36 lagi di Sarawak.

Jamalul Kiram berkata, pihaknya juga sedang berhubung dengan Malaysia Airlines dan AirAsia bagi penerbangan sewa khas membawa balik pelajar berkenaan.

“Saya cenderung untuk memilih penerbangan sewa khas khusus untuk pelajar tajaan kami ini supaya tidak bercampur dengan orang lain.

“Saya berharap pelajar kami dibenarkan dibawa balik ke Sabah dan dikuarantin di rumah masing-masing,” katanya.


Mantan ADUN Lahad Datu, Datuk Yusof Apdal Ketuai 15,000 Anggota BN Sertai Warisan

LAHAD DATU, 16 Dis – Kira-kira 15,000 anggota Barisan Nasional (BN) Bahagian Silam di sini, menyerahkan borang pendaftaran menyertai Parti Warisan Sabah (Warisan).

Penyerahan borang kepada Setiausaha Agung Warisan, Loretto S Padua Jr itu diketuai mantan Anggota Dewan Undangan Negeri (ADUN) Lahad Datu yang juga bekas Ketua UMNO Bahagian Silam, Datuk Mohd Yusof Apdal dan disaksikan Ketua Wira Warisan Datuk Azis Jamman.

Mohd Yusof berkata penyertaan ke Warisan itu melibatkan anggota daripada 114 cawangan UMNO, 17 cawangan Gerakan serta anggota MCA di sini.

Dalam pada itu, Azis yang juga Timbalan Menteri Dalam Negeri ketika ditemui pemberita mahu bekas anggota UMNO yang menyertai Warisan agar meninggalkan budaya ‘tidak baik’ yang diamalkan ketika bersama UMNO.

“Rakyat buat keputusan sewaktu pilihan raya lalu untuk menukar kerajaan lama kerana ada perkara dilakukan mereka tidak disenangi termasuk cara pendekatan digunakan anggota UMNO sebelum ini,” katanya.

Beliau turut berharap kemasukan bekas anggota pembangkang itu akan menambah kekuatan parti khususnya di peringkat akar umbi.

“Apa yang penting pejuang asal Warisan menerima serta bekerjasama dengan anggota baharu ini, dan pejuang asal jangan risau kerana mereka akan diutamakan,” katanya.

ANGGOTA UMNO, PBS DIALU-ALUKAN SERTAI WARISAN

Sementara itu, Loretto mengalu-alukan bekas anggota UMNO atau parti pembangkang lain termasuk Parti Bersatu Sabah (PBS) menyertai Warisan dengan syarat mematuhi peraturan perlembagaan ditetapkan parti.

“Kita ada jumlah (yang ingin menyertai Warisan), kita akan umum dalam majlis (kemasukan beramai-ramai) selepas ini,” katanya bahawa lebih banyak bekas anggota pembangkang bakal menyertai Warisan.

Loretto turut menegaskan Warisan tidak patut berasa tergugat sekiranya Parti Pribumi Bersatu Malaysia (Bersatu) bertapak di Sabah, namun berpendapat biarlah Warisan sebuah parti tempatan, berkhidmat di sini, kerana faham nadi ‘Sabah untuk Sabahan’.

Selain itu, Loretto berkata setiap individu mempunyai hak untuk menubuhkan parti baharu berasaskan perjuangan Perjanjian Malaysia 1963 termasuk oleh bekas Menteri Luar Datuk Seri Anifah Aman.

Namun, Loretto berkata perjuangan Warisan kini lebih tertumpu dan berkesan memandangkan berada dalam blok kerajaan.

“(Berbanding) dulu, mereka (termasuk Anifah) tidak tahu apa mereka perjuangkan sewaktu menjadi kerajaan,” katanya.

Ditanya sama ada Warisan boleh bekerjasama dengan parti baharu mungkin ditubuhkan Anifah atau mengajak bekas Menteri Luar itu menyertai Warisan, Loretto berkata perkara itu biar diputuskan presiden parti merangkap Ketua Menteri Sabah, Datuk Seri Mohd Shafie Apdal.


Mahathir Dan Najib Adalah Pasangan Beradik Kembar..

Pasangan beradik kembar dilahirkan pada 1995 ini dinamakan Mahathir dan Najib sempena nama Perdana Menteri dan Menteri Pertahanan, ketika itu.

Nama pasangan kembar tidak seiras diberikan bapa mereka Norkaferi Ahmad, 56, yang juga pesara tentera sedikit sebanyak mendapat usikan rakan, namun mereka tidak pernah mengambil hati, malah berbangga memiliki nama berkenaan.

Mahathir, 24, berkata nama dia dan adiknya Najib, diberi sebaik dilahirkan di Hospital Kuala Lumpur (HKL) yang mana bapanya masih bertugas bersama Angkatan Tentera Malaysia (ATM) di Kem Sungai Besi, ketika itu.

Katanya, disebabkan ketika itu Tun Dr Mahathir Mohamad menjadi Perdana Menteri manakala Datuk Seri Najib Razak Razak memegang jawatan sebagai Menteri Pertahanan, bapanya memberikan nama itu kepada mereka.

“Ketika itu, bapa tidak menyangka kami dilahirkan kembar sebelum mendapat idea untuk meletakkan nama sempena nama dua pemimpin Melayu ketika itu.

“Kami bukan kembar seiras jadi kebanyakan rakan setugas tidak mengetahui status kami sebagai adik beradik kembar. Kami berkongsi bilik di rumah yang disediakan majikan,” katanya yang menetap di Temerloh, Pahang.

Najib dan Mahathir kini bekerja di tempat sama sebagai mekanikal fitter di sebuah syarikat berkaitan minyak dan gas di Bintulu, Sarawak, sejak dua minggu lalu.

Menceritakan persamaan mereka sebagai adik-beradik kembar, banyak minat dan aktiviti yang mereka kongsikan bersama, namun lumrah sebagai adik-beradik mereka tidak terlepas daripada bertengkar.

“Ada kala kami bergaduh juga, bertengkar adik beradik dan itu adalah lumrah, namun ia tidak berpanjangan,” kata Mahathir, ketika dihubungi Harian Metro.

Mahathir mengakui mereka tidak terlepas daripada menerima usikan rakan mengenai nama mereka, namun beranggapan ia adalah perkara normal dan tidak mengambil hati.

“Kini kami masih lagi bersama kerana memilih bidang kerjaya yang sama termasuk sering bertugas bersama di tempat lain seperti di Melaka, Johor, Terengganu malah ke luar negara seperti Brunei dan Singapura,” katanya.


Peter Anthony Dikuarantin, Perbicaraan Tangguh Ke 3 Mei

KUALA LUMPUR, 19 April : Perbicaraan kes bekas Menteri Pembangunan Infrastruktur Sabah Datuk Peter Anthony yang didakwa atas pertuduhan menggunakan dokumen palsu ditangguhkan pada 3 Mei depan selepas bekas menteri itu diarahkan menjalani kuarantin kendiri kerana menjadi kontak rapat kepada pesakit COVID-19.

Peguam Datuk D. Senthinathan memaklumkan kepada mahkamah bahawa anak guamnya dikenakan perintah kuarantin selama 10 hari bermula 16 hingga 26 April depan.

“Oleh itu, saya memohon satu penangguhan untuk perbicaraan kes hari ini,” kata peguam itu.

Hari ini sepatutnya hari kelima perbicaraan kes berkenaan dengan saksi pendakwaan kesembilan, bekas Pengerusi ULink Property Sdn Bhd Datuk Abdullah Mohd Said menyambung keterangan.

Timbalan Pendakwa Raya Wan Shaharuddin Wan Ladin berkata dalam keadaan sebegini, beliau tidak membantah permohonan penangguhan itu namun untuk rekod mahkamah, kelima-lima saksi dari Sabah hadir untuk memberi keterangan pada hari ini.

“Saya mohon beberapa tarikh perbicaraan baharu sebagai persediaan sekiranya berlaku kemungkinan pihak-pihak lain perlu menjalani kuarantin terutamanya musim COVID-19.

“Pada tarikh akan datang, pihak kami bercadang untuk memanggil saksi dari Semenanjung iaitu bekas Perdana Menteri Datuk Seri Najib Tun Razak serta memanggil semula bekas Ketua Hakim Negara Tun Zaki Azmi dan Setiausaha Bahagian Perolehan Kerajaan Datuk Seri Hashmuddin Mohamad untuk pemeriksaan balas,” katanya.

Hakim Azura Alwi kemudian menetapkan 3, 4 dan 19 Mei, 26 dan 27 Julai, 23 dan 27 Ogos, 29 dan 30 Sept, 28 dan 29 Okt serta 15 dan 16 Nov depan sebagai tarikh baharu perbicaraan.

Peter, 50, sebagai Pengarah Urusan Syarikat Asli Jati Sdn Bhd, didakwa melakukan sesuatu pemalsuan kepada surat pejabat Timbalan Naib Canselor Universiti Malaysia Sabah (UMS) bertarikh 9 Jun 2014 dengan memasukkan pernyataan palsu pada tajuk surat itu dengan niat ia digunakan untuk tujuan menipu di pejabat Ketua Setiausaha Sulit kepada YAB Perdana Menteri, tingkat lima, bangunan Perdana Putra, Pusat Pentadbiran Kerajaan Persekutuan, Putrajaya antara 13 Jun 2014 dan 21 Ogos 2014.

Dia juga berdepan pertuduhan pilihan iaitu sebagai Pengarah Urusan Syarikat Asli Jati Sdn Bhd telah menggunakan suatu dokumen palsu sebagai tulen iaitu surat pejabat Timbalan Naib Canselor UMS bertarikh 9 Jun 2014 yang mempunyai pernyataan palsu pada tajuk surat itu dan beliau mempunyai sebab untuk mempercayai bahawa dokumen tersebut adalah palsu di tempat dan masa yang sama.

Peter didakwa mengikut Seksyen 468 Kanun Keseksaan yang membawa hukuman maksimum penjara tujuh tahun dan denda serta Seksyen 471 Kanun Keseksaan dan boleh dihukum mengikut Seksyen 465 kanun sama yang membawa hukuman maksimum penjara dua tahun atau denda atau kedua-duanya, jika sabit kesalahan.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


7 Calon SPM Rogol Pelajar Tingkatan Dua, Ibu Bapa Tidak Tarik Laporan

TAWAU: Polis menafikan penjaga kepada pelajar Tingkatan Dua yang menjadi mangsa rogol tujuh calon Sijil Pelajaran Malaysia (SPM) sebuah sekolah di Tawau, menarik balik laporan polis.

Ketua Polis Daerah Tawau, Asisten Komisioner Peter Umbuas ketika dihubungi berkata, setakat ini, tiada pihak atau mana-mana individu yang tampil berbuat demikian.

Beliau juga menegaskan, polis tetap meneruskan siasatan sehingga selesai, sama ada laporan polis yang sudah dibuat sebelum ini ditarik balik ataupun tidak.

“Polis turut menjalankan siasatan secara terperinci berhubung dakwaan video seks dan gambar mangsa bersama suspek yang dikatakan dirakam pada hari kejadian,” katanya ketika dihubungi, di Tawau, hari ini.

Beliau diminta mengulas dakwaan kononnya ibu bapa pelajar terbabit menarik balik laporan polis berhubung kejadian itu.

Dalam kejadian kira-kira 11 pagi Jumaat lalu, mangsa, pelajar di sekolah sama, ditemui seorang guru dalam keadaan separuh bogel di sebuah bilik di sekolah berkenaan.

Mangsa kemudian memaklumkan dia dirogol oleh dua daripada tujuh suspek.

Semua suspek ditahan direman pada hari yang sama selepas laporan polis dibuat ibu mangsa pada jam 3.30 petang, manakala mangsa pula dihantar ke Hospital Besar Tawau untuk tujuan pemeriksaan.

Bagaimanapun, semua suspek dibebaskan dengan jaminan polis sebaik tempoh reman tamat pada Ahad lalu bagi membolehkan mereka menduduki Sijil Pelajaran Malaysia (SPM) yang akan berakhir 28 November ini.


Anwar, Mukhriz TPM Jika Shafie Apdal Dilantik PM – Tun M

PETALING JAYA: Dr Mahathir Mohamad hari ini mendedahkan, kumpulannya bersama-sama DAP, Amanah dan Warisan bersetuju mencadangkan supaya Presiden PKR Anwar Ibrahim dilantik sebagai timbalan perdana menteri 1 dan anaknya Mukhriz sebagai timbalan perdana menteri 2.

Bekas perdana menteri itu berkata demikian selepas pembangkang mengambil keputusan sebulat suara untuk mencalonkan Presiden Warisan Shafie Apdal sebagai calon perdana menteri seterusnya sekiranya gabungan pembangkang kembali berkuasa.

“Dalam perbincangan, saya terbuka kepada cadangan, termasuk saya tidak dicalonkan sebagai bakal perdana menteri. Di antara cadangan yang dikemukakan ialah pencalonan Shafie Apdal sebagai perdana menteri.

“Kami sebulat suara bersetuju Shafie dinamakan sebagai calon perdana menteri. Kami juga bersetuju mencadangkan Anwar sebagai calon timbalan perdana menteri 1 dan Mukhriz sebagai calon timbalan perdana menteri 2,” katanya dalam satu kenyataan, hari ini.

Mahathir berkata, keputusan itu juga dipersetujui oleh Warisan, Amanah dan DAP yang bermesyuarat pada 25 Jun lalu, di Rumah Tetamu Sabah, Kuala Lumpur.

Pertemuan itu dihadiri Shafie, Presiden Amanah Mohamad Sabu, Setiausha Agung DAP Lim Guan Eng, Setiausaha Organisasi DAP, Loke Siew Fook, Pengerusi DAP Tan Kok Wai, Naib Pengerusi DAP M Kulasegaran, Pengerusi DAP Johor Liew Chin Tong, bekas Setiausaha Agung PPBM Marzuki Yahya dan bekas Timbalan Presiden PPBM Mukhriz.

Terdahulu hari ini, dalam satu rakaman video yang menunjukkan beliau berucap kepada ahli akar umbi PPBM, Mahathir menjelaskan tentang langkah menamakan Shafie sebagai calon perdana menteri gabungan pembangkang.

Menjelaskan mengenai keputusan memilih Shafie, Mahathir berkata, beliau merupakan salah seorang pemimpin asal yang menentang kerajaan kleptokrasi sejak sebelum pilihan raya umum ke-14 lagi.

Bahkan katanya, Shafie adalah pemimpin awal yang menjadi mangsa pentadbiran bekas perdana menteri Najib Razak.

“Shafie disingkir dari jawatan menteri serta naib presiden Umno kerana tidak dapat menerima perbuatan rasuah dan pencurian wang rakyat menerusi skandal 1MDB yang begitu memualkan.

“Shafie ketika itu bersama-sama dengan Muhyiddin Yassin.

“Kini Muhyiddin meninggalkan perjuangan dan kembali bersama dengan kleptokrat yang dahulu menghukum dan menyingkirkannya.

“Saya percaya jika langkah ini berjaya, ia akan merapatkan lagi hubungan antara semenanjung dengan Sabah dan Sarawak,” katanya.

Mahathir berkata, selain mengusulkan undi tidak percaya di Dewan Rakyat terhadap kerajaan pimpinan Muhyiddin, beliau juga akan menyokong usul mencalonkan Shafie untuk menjadi perdana menteri.

“Jika usaha ini berjaya, langkah untuk pastikan asas demokrasi seperti yang dituntut rakyat akan dapat kita penuhi. Kita perlu tamatkan kerajaan yang tidak dipilih rakyat,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Individu Mahu Ke Sabah, Sarawak & Labuan Perlu Ujian Calitan

KUALA LUMPUR: Individu yang memasuki Sabah, Sarawak dan Labuan dengan kebenaran Polis Diraja Malaysia (PDRM) perlu menjalani ujian calitan tiga hari sebelum melakukan perjalanan ke kawasan berkenaan.

Menteri Kanan (Keselamatan), Datuk Seri Ismail Sabri Yaakob, berkata hanya individu yang keputusan ujian calitannya negatif serta tidak bergejala dibenarkan memasuki negeri terbabit.

Bagaimanapun katanya, bagi individu yang melakukan perjalanan ke Sarawak perlu memenuhi syarat tambahan selain ujian calitan iaitu kuarantin selama 14 hari.

“Bagi pergerakan dari Sabah, Sarawak dan Labuan ke Semenanjung pula, tidak perlu menjalani ujian calitan… mereka boleh datang terus,” katanya pada sidang media Perintah Kawalan Pergerakan (PKP), di sini hari ini.

Ismail Sabri berkata, pergerakan rentas daerah di Sabah yang kini berada pada PKP Pemulihan (PKPP) hanya dibenarkan mulai esok, manakala Sarawak yang kini berada dalam PKP Bersyarat (PKPB) masih tidak dibenarkan atas permintaan kerajaan negeri.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lapor Maklumat Tidak Sahih, Bersifat Perkauman Untuk Diasat

TAWAU, 16 Sept: Penduduk Sabah disaran tidak menyebarkan maklumat tidak sahih kebenarannya serta bersifat perkauman, sebaliknya melaporkan terus kepada agensi berkaitan untuk tindakan dan siasatan lanjut.

Timbalan Ketua Menteri Sabah, Datuk Christina Liew berkata semua pihak berperanan mengambil langkah berhati-hati serta memiliki sensitiviti yang tinggi sebelum menyebar atau berkongsi sebarang maklumat khususnya yang bersifat perkauman di laman sosial.

“Saya harap agar semua pihak perlu berhati-hati dalam menyebar atau berkongsi sebarang kenyataan atau berita di laman media sosial dan internet, perlu sentiasa berhemah bagi membanteras penularan berita palsu, agar keamanan dan kemakmuran sentiasa terkawal dan dilindungi,” katanya pada Sambutan Hari Malaysia 2019 peringkat perbandaran Tawau di sini, hari ini.

Dalam pada itu, Liew yang juga Menteri Pelancongan, Kebudayaan dan Alam Sekitar Sabah itu berkata, penduduk Sabah perlu mengekalkan hubungan harmoni yang terjalin dan saling hormat menghormati.

“Negeri Sabah ini memiliki komposisi penduduk yang terdiri daripada kepelbagaian bangsa, budaya dan agama sebab itu perpaduan dan toleransi sangat penting untuk mengukuhkan kedaulatan dan pembangunan negara”

Pada masa yang sama Liew juga berkata, keamanan dan keharmonian yang dikecapi pada hari ini adalah berkat jasa bakti dan pengorbanan pejuang serta anggota keselamatan yang sentiasa berkorban setiap masa.

Sehubungan itu katanya, semangat kemerdekaan negara yang bermula pada tarikh 31 Ogos 1957 dan tarikh terbentuknya Malaysia melalui penyatuan Sabah dan Sarawak pada 16 September 1963 perlu diteruskan.

“Semangat kita dalam meraikan hari-hari kebesaran negara perlu diteruskan agar dapat mendidik masyarakat menghargai keamanan dan perpaduan yang dinikmati sekaligus mengekalkan kedaulatan negara,” katanya.


Pegawai Bomba Sabah Korban COVID-19, Kehilangan Besar JBPM Negeri – Pengarah

KOTA KINABALU, 2 Nov: Pemergian Ketua Cawangan Operasi Kebombaan Ibu Pejabat Jabatan Bomba Penyelamat (JBPM) Sabah Alias Abu, yang meninggal dunia pagi tadi selepas didapati positif COVID-19, merupakan satu kehilangan besar, kata Pengarah JBPM Sabah, Kamarulzaman Malik Abdullah.

Menurutnya, Allahyarham Alias, 56, yang difahamkan mempunyai masalah jantung dan asma dan merupakan antara 15 anggota bomba Sabah yang disahkan positif virus itu selepas menjalani ujian saringan pada 16 Okt lepas, menghembuskan nafas terakhir pada 9.15 pagi.

“Jenazah Allahyarham dikebumikan di Tanah Perkuburan Kampung Kuala Papar petang ini. Allahyarham adalah anggota bomba Sabah yang pertama terkorban akibat COVID-19. Ini adalah satu kehilangan besar buat JBPM Sabah.

“Allahyarham adalah seorang pegawai yang sangat berdedikasi, bertanggungjawab serta mempunyai disiplin tinggi dalam menjalankan tugas, selain sangat penyabar serta tidak berkira dengan kerja.

“Kami merasa amat kehilangan kerana Allahyarham seorang yang ramah, sangat tenang dan tidak mudah panik apabila ada kecemasan. Lebih-lebih lagi Allahyarham bertugas di bahagian operasi yang merupakan ‘jantung’ atau tugas utama bomba,” katanya.

Sepanjang tempoh Sabah bertarung melawan penularan pandemik COVID-19, Kamarulzaman berkata, Allahyarham adalah antara pegawai yang menjadi harapan JBPM Sabah, untuk menguruskan pelaksanaan kerja-kerja operasi di seluruh negeri memandangkan agensi itu menjadi sebahagian daripada petugas barisan hadapan.

Kamarulzaman mewakili pihak JBPM Sabah mengucapkan takziah kepada ahli keluarga Allahyarham dan mendoakan mereka agar terus tabah mengharungi ujian ini.

Sementara itu Kamarulzaman berkata, seramai 400 pegawai dan anggota bomba di Sabah telah menjalani ujian saringan COVID-19 mulai 13 hingga 23 Okt lalu.

Anggota bomba lain yang telah disahkan positif COVID-19, masih menjalani rawatan di pusat kuarantin disediakan, selain ada yang sudah sembuh.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SPRM Tahan Bekas Pembantu Kanan Mohamaddin Ketapi

KOTA KINABALU: Bekas Pembantu Kanan kepada Bekas Menteri Pelancongan, Mohamaddin Ketapi di tahan di Pejabat Suruhanjaya Pencegahan Rasuah Malaysia (SPRM), semalam.

Memetik laporan Free Malaysia Today (FMT) hari ini, sumber mereka berkata, pihak berkuasa mencari seorang individu berusia 29 tahun itu sejak 10 Jun lalu.

Difahamkan, suspek itu disiasat berhubung kes rasuah membabitkan RM3.7 juta yang dibayar sebuah syarikat untuk mendapatkan projek kementerian berkenaan.

Individu itu menyerah diri di Ibu Pejabat SPRM semalam sebelum ditahan.

Suspek akan dibawa ke Mahkamah Majistret untuk mendapatkan perintah reman.

Kes disiasat di bawah Seksyen 17 Akta SPRM 2009.

FMT dalam laporannya turut mendapat pengesahan daripada Timbalan Ketua Pesuruhjaya (Operasi) SPRM, Ahmad Khusairi Yahaya berhubung penahanan suspek.


17 Penumpang Bot Laju Ke Labuan Terkandas Di Pulau Daat

LABUAN, 24 Jan – Tujuh belas penumpang yang dalam perjalanan ke Labuan melalui jeti Menumbok, terkandas di Pulau Daat selama hampir sejam selepas bot laju dinaiki mereka hanyut setelah dibadai ombak besar pada tengah hari Rabu.

Detik mencemaskan itu menimbulkan panik dalam kalangan penumpang dengan sebahagian daripada mereka cuba terjun ke laut, tetapi ditenangkan oleh penumpang lain.

“Saya dan penumpang lain sedang menuju ke Labuan kira-kira 1 tengah hari menaiki bot laju dari jeti Menumbok apabila bot itu tiba-tiba mengalami kegagalan enjin semasa dalam perjalanan.

“Keadaan laut bergelora dan bot dibadai ombak besar lalu hanyut ke Pulau Daat,” kata seorang penumpang ketika dihubungi Bernama.

Seorang lagi penumpang berkata: “Saya rasa seperti terlibat dalam kemalangan jalan raya paling dahsyat yang boleh dibayangkan. Kami melambung-lambung, tergelincir, kemudian berhenti, selepas itu kami dapati kami terdampar di Pulau Daat.”

Kesemua penumpang yang basah kuyup itu tiada pilihan, selain menunggu di pulau itu bersama beg dan barangan kepunyaan mereka.

“Kami diselamatkan lalu dibawa ke Labuan menaiki dua buah bot laju selepas terkandas hampir sejam di pulau itu,” katanya.

Bot laju adalah pengangkutan laut tradisional namun paling pantas bagi penumpang dari Labuan ke tanah besar Sabah pergi dan balik, yang mengambil hanya kira-kira 25 minit.

Penjawat awam yang tinggal di Menumbok atau Kuala Penyu dan bekerja di Labuan akan berulang-alik menggunakan bot laju setiap hari.


“Tolong, Tolong, Itu Jeritan Terakhir Saya Dengar Daripada Anak & Dua Cucu

SANDAKAN: “Tolong, tolong, itu jeritan terakhir saya dengar daripada anak dan dua cucu. Saya cuba selamatkan mereka tetapi tidak berjaya kerana api terlalu marak,” kata Sulaiman Amiril, 50-an, bapa kepada mangsa rentung dalam kebakaran di Kampung Seng Kee, Sandakan, pagi tadi.

Dalam kejadian itu, Sulaiman kehilangan semuanya harta benda, rumah dan sesuatu yang tidak boleh ditukar ganti iaitu anak tunggal Afikah, 20, dan dua cucunya, Nurul Katrishah Aiman, 3, serta Mohd Sharil Aiman, 1.

Menceritakan semula detik getir itu, Sulaiman berkata, sebelum kejadian itu dia sedang tidur di ruang tamu rumah berkenaan.

Menurutnya, dia terjaga dari tidur apabila terasa kepanasan seperti tubuhnya sedang dibakar.

“Bila saya lihat di bahagian bilik anak saya berdekatan dengan dapur sudah dipenuhi api. Saya cuba merempuh api itu tetapi terpaksa berundur kerana terlalu panas sebelum pengsan seketika.

“Bila tersedar saya dapati rumah kami serta puluhan rumah lain sudah hangus,” katanya ketika ditemubual Harian Metro, di lokasi kejadian, hari ini.

Sulaiman berkata, dia terselamat kerana ahli keluarganya yang menemuinya pengsan dan membawanya keluar dari rumah itu.

“Saya sudah cuba sedaya-upaya sehingga tangan dan kaki kanan melecur terkena api ketika cuba menyelamatkan Afikah, Nurul Katrishah dan Mohd Sharil.

“Hanya dia (Afiqah) anak yang saya ada…saya tiada sesiapa lagi. Memanglah ada sepupu dan ahli keluarga lain tetapi pastinya jauh berbeza di hati kita sebagai seorang bapa.

“Apatah lagi saya sangat rapat dengan dua cucu. Bila anak perempuan saya kerja sebagai pelayan di gerai makan, sayalah yang akan menjaga kedua-dua cucu itu,” katanya.

Katanya, sejak kejadian pagi tadi rindunya terhadap tiga insan paling berharga baginya itu terlalu mendalam dan pastinya sangat sukar melalui kehidupan selepas ini tanpa mereka di sisi.

Ketika ditemubual Harian Metro, tubuh Sulaiman dilihat masih menggigil dan matanya kemerahan menahan kesedihan.

Terdahulu, dalam kejadian jam 6.30 pagi itu, tiga beranak itu dilaporkan rentung selepas gagal keluar daripada rumah berkenaan.

Harian Metro dimaklumkan, api dilaporkan bermula dari kediaman mangsa sebelum merebak ke rumah lain dan dianggarkan sebanyak 30 rumah hangus dalam kebakaran itu.

Sementara itu, penduduk yang sudah mendirikan rumah di kampung itu sejak tahun 90-an, Eary Husin, 49, berkata, banyak barangan rumahnya hangus terbakar.

“Kami sudah tiada tempat tinggal dan pusat pemindahan sementara pula hanya diberikan tiga hari saja untuk menginap.

“Mungkin saya akan dirikan khemah di sini saja selepas ini kerana sudah tidak mempunyai tempat tinggal.

“Saya ada mencari rumah sewa pagi tadi tetapi belum ada berjumpa yang bersesuaian kerana keluarga saya ada lebih 14 orang yang perlukan tempat berlindung,” katanya,

Katanya, dia berharap tempoh masa tempat tinggal sementara yang di sediakan dapat dipanjangkan lagi.


PPM Kudat Tahan Bot Beroperasi Tanpa Lesen

KUDAT, 28 Januari 2018 (Isnin) Operasi Op Gelora yang dilaksanakan Pasukan Polis Marin Kudat di laut Pelabuhan dan perairan Landung Ayang berjaya mengesan kesalahan menggunakan bot tanpa lesen pada jam 8 hingga 11.30 pagi kelmarin.

ACP Hj Mohamad Pajeri Bin Ali, Komander Pasukan Polis Marin Wilayah 4 Sabah dalam satu kenyataan berkata, ‘kesalahan tersebut dikesan apabila Pasukan Polis Marin membuat pemeriksaan ke atas dua buah bot berkenaan dan mendapati telah melanggar peraturan iaitu beroperasi tanpa lesen yang sah.

Turut ditahan sebuah bot _fiberglass_ , enjin sangkut 15 hp, sebuah bot pam dan enjin pam jenama Lonceng 15hp beserta _propeller stell_ . Jumlah rampasan dianggarkan bernilai RM16,345.00.

Kesemua rampasan dibawa ke Markas Operasi Pasukan Polis Marin Kudat dan kes disiasat dibawah Seksyen 8(1) & (2) Enakmen Pelabuhan dan Dermaga Sabah. – Pasukan Polis Marin W4 Sabah


Tun M Desak Muhyiddin Letak Jawatan, Dakwa Kerajaan Terbubar

KUALA LUMPUR: Kegagalan mencapai persefahaman antara Institusi Diraja dan Kabinet Persekutuan menyebabkan kerajaan itu terbubar secara automatik, dakwa Tun Dr Mahathir Mohamad.

Bekas Perdana Menteri itu berkata, tindakan pembatalan Proklamasi dan Ordinan Darurat tidak mengikut proses perundangan tertib oleh kerajaan membuktikan Kabinet yang ada kini tidak menghormati Perlembagaan Persekutuan.

“Keadaan itu jelas dilihat menerusi pengumuman kerajaan berhubung pembatalan Proklamasi dan Ordinan Darurat walaupun gagal mendapat perkenan Yang di-Pertuan Agong.

“Ikut pindaan kita (kerajaan terdahulu) buat sebelum ini, kalau Raja (Yang di-Pertuan Agong) tolak maka dewan (Dewan Rakyat) mesti bincang sebab penolakan itu,” katanya ketika berucap di Dataran Merdeka, di sini, hari ini.

Pengerusi Parti Pejuang itu berkata, pengumuman pembatalan Proklamasi dan Ordinan Darurat yang dibuat kerajaan di Parlimen seolah-olah ia sudah sah menjadi undang-undang.

Katanya, ini kerana Proklamasi dan Ordinan Darurat itu masih belum dikemukakan kepada Parlimen sebelum ini.

Ahli Parlimen Langkawi turut mendesak Tan Sri Muhyiddin Yassin agar meletak jawatan tanpa terus berkeras memimpin negara.

“Apa mahu jadi dengan negara kita? Inilah apabila Perdana Menteri yang tak sepatutnya jadi Perdana Menteri, masuk ikut pintu belakang. Saya harap rakyat faham,” katanya.

Katanya, ini menjadi sejarah pertama di Malaysia apabila ahli parlimen tidak dibenarkan untuk ke Parlimen bagi membincangkan isu berkaitan rakyat. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kenapa Pesawat ‘U-Turn’ Ke Kota Kinabalu, Penumpang Tanya Malaysia Airlines

KOTA KINABALU : Malaysia Airlines digesa memastikan penumpangnya mengetahui isu teknikal yang dihadapinya, selepas penerbangan MH2607 dari Kota Kinabalu ke Kuala Lumpur didakwa berpatah balik di tengah jalan akibat masalah autopilot.

Penumpang, E Sivabalan berkata, mereka hanya dimaklumkan kapten selepas masalah itu diselesaikan dan pesawat terbabit sudah berpatah balik ke Kota Kinabalu.

“Kami sepatutnya diberitahu apa yang berlaku kerana kami membayar untuk penerbangan kami. Malaysia Airlines bertanggungjawab untuk memaklumkan penumpangnya,” katanya.

Sivabalan berkata, pesawat itu berlepas dari Kota Kinabalu kira-kira 4.30 petang semalam, tetapi beliau merasakan pesawat itu membuat pusingan U di tengah jalan.

Katanya, ia mendarat di Kota Kinabalu pada 6.15 petang.

Beliau berkata, ramai penumpang kecewa kerana keliru dan kurang penjelasan berhubung perkara itu, menyebabkan mereka terpaksa menaiki penerbangan seterusnya atau hari berikutnya.

Sivabalan berkata, beliau masih tidak tahu punca sebenar di sebalik pesawat itu berpatah balik.

Katanya, melalui perbincangan dengan kakitangan lapangan di Kota Kinabalu, beliau mendapati ia didakwa berpunca daripada masalah autopilot.

Beliau menggesa Malaysia Airlines lebih telus dan membangkitkan kejadian awal bulan ini, di mana sebuah pesawat dalam penerbangan ke Tawau terpaksa berpatah balik ke KLIA, selepas dilaporkan “menjunam” secara tiba-tiba.

Tiga penumpang membuat laporan polis meminta siasatan terperinci ke atas kejadian terdahulu.

FMT telah menghubungi Malaysia Airlines untuk mengulas. – FMT


Nasir Search selamat diijabkabul

DENGAN hanya sekali lafaz, pemain bass kumpulan rock lagenda Search, Nasir Daud, 60, sah bergelar suami kepada Noraziah Saadon, 48.

Pasangan berkenaan diijabkabulkan Kadi Daerah Johor Bahru, Zulkifli Mohamed di Bilik Nikah Pejabat Kadi Johor Bahru, Aras 2, Blok B, Pusat Islam Iskandar Johor, Johor Bahru, 11.30 pagi.

Majlis turut membabitkan enam pasangan lain diijabkabulkan pada hari sama, sebelum pengantin lelaki membaca lafaz taklik di depan 10 minit kemudian.

Nasir, menyerahkan sebentuk cincin sebagai mas kahwin dan wang hantaran sebanyak RM50,000.

Kedua-dua pasangan bagaikan merpati dua sejoli dilihat bersyukur sebaik pernikahan selesai sambil Noraziah, mengesat air mata sejurus sah sebagai isteri Nasir.

Pasangan itu diiringi keluarga masing-masing, dengan Nasir memakai jubah manakala Noraziah yang juga pegawai di Pejabat RISDA Johor Bahru, berbaju kebaya merah dan tudung krim.

Ketika ditemui Nasir, meluahkan rasa syukur pernikahannya bersama pasangan berjalan lancar dan berdoa supaya ia kekal hingga ke akhir hayat.

“Saya bersyukur semuanya berjalan lancar mengikut perancangan, malah tidak mengambil masa lama untuk diijabkabulkan.

“Alhamdulillah, semuanya dipermudahkan Allah dan mendapat kerjasama semua pihak,” katanya.

Menurutnya, dia yang bernikah kali kedua berharap bahtera rumah tangga dibina bersama isterinya kekal hingga ke akhir hayat.

Ditanya perasaannya ketika diijabkabul Nasir berkata, dia tidak berdebar kerana tidak ada apa-apa yang mengganggunya dan semuanya berjalan dengan baik.

Majlis persandingan pasangan itu berlangsung di sebuah restoran di Bandar Baru Uda,

Sementara itu, Noraziah berkata, sifat lembut dan bertanggungjawab Nasir membuka hatinya dan mengimpikan ia pernikahan terakhir buatnya.

Katanya, dia berkenalan dengan suaminya itu selama setahun selepas dipertemukan adik perempuan Nasir yang juga sahabat baiknya.

“Nasir sangat lemah lembut termasuk daripada segi tutur katanya, malah rakan artis juga mengakui sikapnya itu,” katanya.

Menurutnya, dia tidak terus bersetuju dengan hasrat ahli kumpulan Search itu untuk mendirikan rumah tangga kerana perlu menjaga hati banyak pihak.

“Bagaimanapun, mungkin ini jodoh saya dan saya terima selepas mendapat ‘restu’ keluarga kedua-dua pihak,” katanya. – Harian Metro


i-Citra: Guna Dana Akaun 2 Dahulu Sebelum Akses Akaun 1 – KWSP

KUALA LUMPUR: Kumpulan Wang Simpanan Pekerja (KWSP) akan menggunakan dana simpanan di dalam Akaun 2 pemohon pengeluaran i-Citra.

Ketua Pegawai Eksekutif KWSP, Datuk Seri Amir Hamzah Azizan menjelaskan, sekiranya dana Akaun 2 tidak mencukupi, barulah pihaknya akan membenarkan pemohon mengakses Akaun 1.

“Jika anda lihat kepada pelaksanaan i-Citra, ia akan dikeluarkan menerusi Akaun 2 di mana ia merupakan akaun yang boleh diakses oleh ahli dalam siatusi tertentu seperti perumahan, perubatan, pendidikan atau sebagainya.

“Menerusi i-Citra, pengeluaran awal adalah daripada Akaun 2. Sekiranya ia tidak mencukupi – yang mana kami tahu situasi kini sangat genting, maka kami akan benarkan akses Akaun 1.

“Kami cuba mencari keseimbangan antara membantu ahli dan memastikan mereka ada dana persaraan yang mencukupi,” katanya pada sesi perbincangan ‘MIDF Conversations‘ secara maya, pada Khamis.

Jelasnya, keputusan untuk melaksanakan i-Citra adalah sesuatu yang sukar ekoran tujuan utama KWSP adalah untuk membantu ahli selepas persaraan.

Pada Isnin, Perdana Menteri, Tan Sri Muhyiddin Yassin mengumumkan pelaksanaan i-Citra di mana 12.6 juta ahli KWSP layak menikmati inisiatif terbabit.

Inisiatif di bawah Pakej Perlindungan Rakyat & Pemulihan Ekonomi (PEMULIH) itu dijangka dapat menyalurkan RM30 bilion kepada rakyat untuk menampung keperluan harian.

Beliau berkata, ahli KWSP boleh membuat pengeluaran sehingga RM5,000, dengan kadar bayaran tetap RM1,000 sebulan selama lima bulan, tertakluk kepada jumlah simpanan semasa. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) “Saya Pun Dah Ada Banyak Kereta, Buat Apa Saya Nak Ambil Kereta Itu? – Ali Puteh

Pelawak, Ali Puteh menerusi temubual di akaun Instagram @officialriax meminta semua pihak supaya tidak hanya mendengar kenyataan daripada sebelah pihak sahaja mengenai isu kakak iparnya, Siti Nurhidayah Mohd Ali yang dikatakan dianiaya oleh keluarga Ali selepas kematian Allahyarham Abam Bocey.

Dalam temu bual itu, Ali menjelaskan hal sebenar yang membuatkannya mengeluarkan kenyataan berbaur emosi dan kasar di Instagram terhadap Nurhidayah, semalam.

“Yang membangkitkan kemarahan saya adalah, sampai saya dihina. Kalau nak pergi berikan sumbangan, silakan. Tapi, bila balu arwah bercerita perkara yang tidak sepatutnya, itu menimbulkan fitnah sehingga ada yang menganggap saya dan keluarga ingin membolot harta arwah.

“Jangan dengar daripada sebelah pihak untuk elak fitnah berlaku. Ketika video temubual itu tular, saya sendiri pun tak tahu. Jadi, bila saya periksa, kami sekeluarga mendapat cemuhan.

“Itu sebabnya saya keluarkan perkataan (kasar) sebegitu. Kalau orang luar tahu perkara sebenar yang berlaku, mesti mereka akan lebih marah daripada saya,” katanya.

Dalam video berdurasi hampir 30 minit itu, Ali menjelaskan satu persatu perkara yang disebut oleh Nurhidayah dalam video temubual bersama Datuk Seri Aliff Syukri itu.

“Sejak hari kedua selepas arwah meninggal dunia, saya dah berbincang dengan isterinya untuk saya menguruskan hal-hal penting dan yang paling utama adalah mengenai hutang.

“Untuk isu telefon bimbit, saya yang menguruskan abang saya sebelum saya menjadi seperti sekarang. Tujuan saya meminta telefon bimbit itu adalah kerana saya tahu banyak perkara berkaitan kerjanya ada di situ.

“Di situ juga saya dapat periksa kalau-kalau arwah ada sebarang hutang yang perlu dilangsaikan. Saya dan keluarga tak perlukan pun telefon itu kerana masing-masing, arwah dah belikan telefon bimbit,” katanya.

Untuk isu berkaitan dompet Abam yang diambil daripada Nurhidayah, Ali memaklumkan tujuannya adalah untuk mendapatkan maklumat kad ahli Seniman.

“Bila dicerita bahawa kami mengambil dompet milik Abam daripadanya, ia umpama satu benda besar. Sebenarnya, saya terima panggilan daripada seorang sahabat yang inginkan maklumat mengenai nombor keahlian Persatuan Seniman yang dianggotainya untuk menguruskan khairat kematian.

“Bila saya terima dompet itu, yang ada cuma kad-kad biasa, tanpa wang dan juga kad-kad bank. Jadi, bila saya tanya kepadanya, dia cakap tak ada duit dan arwah tak ada tinggalkan apa-apa.

“Mustahil kerana saya bersama arwah selama 31 tahun dan saya tahu abang saya memang sentiasa akan ada duit bersamanya. Saya pesan kepadanya, kalau termakan duit itu, itu kesilapan kerana belum faraid apa-apa.

“Dia juga pegang kad bank arwah. Saya tanya kenapa dia buat begitu sedangkan kita dah berbincang untuk saya uruskan semuanya. Kalau dia takut saya ambil duit dari akaun arwah, tak ada gunanya sebab kalau seseorang sudah meninggal, akaunnya akan disekat. Saya cuma nak kumpul semuanya untuk tujuan faraid,” katanya.

Menyambung sesi temu bual, Ali bercerita mengenai isu kereta yang ditimbulkan Nurhidayah.

“Arwah ada dua kereta iaitu Toyota Vellfire dan Perodua Myvi. Vellfire itu saya dan arwah yang susun dan beli. Bila dia meninggal dunia, itu adalah hutang. Saya dah terangkan kepada isterinya mengenai amaun bayaran bulanan dan sekiranya dia mampu, dia boleh menyambung bayar.

“Saya pun dah ada banyak kereta. Buat apa saya nak ambil kereta itu? Satu lagi kereta adalah MyVi yang disambung bayar oleh arwah daripada pakcik kami. Sebelum arwah meninggal, dia ada meminta pakcik saya untuk kirakan berapa jumlah baki hutang.

“Dia juga meminta supaya bila dah selesai bayar, dia nak tukarkan nama pemilikan MyVi itu kepada isterinya. Benda itu pun saya dah terangkan kepada isterinya. Tapi, sementara itu saya yang bertanggungjawab menyusun semuanya supaya lebih mudah urusan selepas ini,” katanya.

Isu lain adalah mengenai Nurhidayah yang didakwa terpaksa membawa anak ke klinik dengan menaiki Grab.

“Hari keempat, dia bersama kedua ibu bapanya masih berada di rumah arwah bersama ibu saya. Saya pun berada di situ untuk menjaga ibu saya. Mustahil ada isu untuk membawa anak ke klinik kerana ibu saya yang memintanya membawa anak ke klinik kerana demam.

“Jadi, pemandu arwah membawa ibu saya dan anak arwah ke klinik dengan menaiki MyVi. Dari mana datangnya cerita dia terpaksa membawa anak ke klinik menaiki Grab? Mustahil saya tak izinkan dia bawa kereta,” katanya.

Menyentuh mengenai dakwaan yang mengatakan Nurhidayah dihalau keluar dengan sehelai sepinggang, Ali menafikan perkara itu.

“Dia sendiri yang nak keluar dari rumah. Kalau mengikut hukum, tempoh edah adalah selama empat bulan 10 hari. Tapi, pada hari keenam, dia ambil keputusan untuk keluar bersama keluarganya.

“Saya beritahu dia bahawa esok adalah hari ketujuh arwah meninggal dunia dan nak diadakan majlis tahli. Saya tak tahu, mana isi hati dan keperibadian dia sebagai balu. Dia tetap nak balik pada petang Sabtu itu juga.

“Untuk isu sehelai sepinggang pula, itu mustahil kerana biliknya tak ada barang termasuklah wang-wang tabungan serta koleksi jam tangan mahal milik arwah. Semuanya dibawa bersama,” katanya.

Kata Ali, sebagai orang Islam, dia tahu hukum agama mengenai hak waris dan keluarga si mati.

“Dalam hukum agama, walaupun harta yang ada cuma RM1, itu pun faraid. Faraid yang saya tahu, ada tiga bahagian. Satu perenam adalah untuk ibu, satu perlapan adalah untuk isteri dan selebihnya untuk waris lelaki. Jadi, saya dan adik beradik lain tak ada hak pun dalam kesemua harta arwah.

“Cumanya, persetujuan yang dibuat pada hari kedua adalah untuk saya membantu menyusun proses faraid itu supaya lebih mudah dan dia sendiri pun bersetuju,” katanya.

Menjelaskan tindakannya mengeluarkan kata-kata kasar dan beremosi terhadap Aliff, Ali berkata itu adalah sebagai pengajaran buat usahawan itu.

“Semasa kami hidup susah, kau tak ada muncul pun. Sewaktu arwah meninggal, kau tak pernah datang melawat. Bila perkara begini berlaku, macam kau jadi hero.

“Keluarga saya diajar untuk tidak mengambil hak orang lain. Walaupun kami bersama-sama bekerja di dalam industri, saya tak pernah ambil duit dia.

“Saya bersumpah dengan nama Allah, kalau saya bohong, cabutlah nyawa saya. Saya lagi rela mati daripada ibu saya dihina sebegini,” katanya.

Ali juga menutup sesi temu bual itu dengan meminta maaf dan akan mengundur diri daripada industri sekiranya tidak diperlukan lagi.

“Harapan saya kepada semua, maafkan kami sekiranya terkasar bahasa. Saya juga maafkan semua. Janganlah dihina dan dikeji keluarga kami.

“Saya naik bukan kerana diri saya, tapi kerana Allah dan anda yang mengangkat kami adik beradik. Kalau dah tak perlukan saya, saya rela undur diri dari industri untuk jaga mak saya.

“Biar kita susah, jangan kita dihina,” katanya.


Lama ‘Menyepi’, Musa Aman Muncul Pada Majlis Aidilfitri BN Sabah

KOTA KINABALU: Selepas lama menyepi daripada sebarang acara, bekas ketua menteri Musa Aman hadir pada majlis Aidilfitri anjuran Barisan Nasional (BN) Sabah, di sini, hari ini.

Majlis itu turut dihadiri Perdana Menteri Ismail Sabri Yaakob, Ketua Menteri yang juga Pengerusi Gabungan Rakyat Sabah (GRS) Hajiji Noor, dan Timbalan Ketua Menteri yang juga Pengerusi BN Bung Moktar Radin.

Usaha media untuk menemu bual Musa bagaimanapun gagal selepas beliau meninggalkan majlis itu lebih awal.

Bagaimanapun, Bung ketika ditemui berkata, kehadiran Musa hanya sebagai salah seorang pemimpin yang dijemput untuk bersama menyambut majlis Hari Raya.

Ketika ditanya sama ada kehadiran Musa adalah petanda yang beliau akan kembali ke gelanggang politik, Bung menafikannya.

“Dia salah seorang pemimpin kita jadi kita jemput dia, tiada isu mengenainya…Bukan semua yang hadir di sini datang untuk bertanding (pilihan raya),” katanya.

Musa merupakan ketua menteri Sabah selama 15 tahun sebelum Warisan mengambil alih tampuk pemerintahan negeri selepas pilihan raya umum ke-15 (PRU15) pada 2018.

Beliau kemudian lebih banyak menyepikan diri sehingga pada penghujung Ogos 2020 apabila kembali dan cuba mengambil alih kerajaan negeri dengan mendakwa mempunyai cukup majoriti bagi menumbangkan kerajaan Warisan.

Bagaimanapun, usaha Musa gagal apabila ketua menteri ketika itu Shafie Apdal membubarkan Dewan Undangan Negeri (DUN) bagi membolehkan pilihan raya negeri ke-16 (PRN16) diadakan.

Musa kemudian tidak bertanding pada PRN berkenaan termasuk bagi mempertahankan kerusinya di Sungai Sibuga.

Sehingga kini, Musa masih ahli Umno namun tidak memegang sebarang jawatan sama ada di peringkat bahagian mahupun negeri. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Takut Diceraikan, Ibu Rela Anak Perempuannya ‘Dipakai’ Suami Selama 4 Tahun

Seorang remaja perempuan berusia 15 tahun di Indonesia menjadi tempat melampias nafsu oleh bapa tirinya selama empat tahun dan direlakan oleh ibu kandungnya sendiri kerana takut diceraikan lelaki itu.

Mangsa yang hanya dikenali sebagai Mawar, menjadi mangsa perbuatan terkutuk bapa tirinya itu dan segalanya dicatatkan dalam sebuah buku.

Menurut kandungan buku itu, Mawar menceritakan bagaimana suspek berusia 33 tahun itu mendekati dia apabila ibunya, Tinuk, mula mengalami masalah gangguan jiwa.

Mawar sebelum ini amat berharap ibunya dapat melindungi dia sebaik saja keadaannya pulih.

Namun apabila Mawar mengadu kepada ibunya, Mawar hanya dipesan untuk menolak sekiranya suspek mengajak dia melakukan hubungan intim.

Apabila Mawar menolak, suspek menjadi bengang dan tercetus pertengkaran yang membuatkan Tinuk kembali mengalami gangguan jiwa.

“Sejak dari sekolah rendah sampai sekarang saya akur dengan perbuatannya,” tulis Mawar.

Lebih memedihkan, Tinuk tahu hubungan terlarang itu dan tidak pernah sesekali bangkit untuk melindungi anaknya kerana bimbang suspek akan menceraikan dia.

Malah, Mawar menulis Tinuk merestui hubungan anaknya dengan suspek.

“Padahal ibu satu-satunya harapan untuk membantu masa depan saya. Tetapi saya kecewa,” tulisnya.

Yang lebih gila, 25 November 2019, suspek mengulangi lagi perbuatannya dan kali ini di depan Tinuk. Bahkah suspek meminta Tinuk menyertai hubungan intimnya itu.

Kali terakhir mangsa dirogol oleh suspek pada pagi Rabu 27 November 2019, ketika Mawar mahu berangkat pergi ke sekolah dan tiba-tiba suspek memanggilnya ke tingkat atas rumah.

“Di tingkat atas, saya disuruh melakukan perkara yang tidak diingini. Padahal saya dah nak berangkat pergi ke sekolah dan sudah siap memakai seragam sekolah,” tulisnya.

Perbuatan suspek terbongkar apabila guru menyedari Mawar selalu kelihatan murung lalu dipanggil untuk menghadiri sesi kaunseling.

Mawar mengaku di telah lama menjadi mangsa nafsu bapa tirinya.

Pihak sekolah kemudian membuat laporan dan bertindak di atas laporan itu, polis telah menahan suspek atas tuduhan merogol anak tirinya.

Suspek direman untuk beberapa hari untuk siasatan.


Terlebih ‘bijak’

SALEM, AMERIKA SYARIKAT: Dua pelajar kejuruteraan di sebuah universiti di Oregon berdepan hukuman penjara selepas menghantar sejumlah telefon iPhone palsu yang didakwa rosak kepada pengeluar bagi mendapatkan telefon baru sebelum ia dijual semula.

Daily Mail melaporkan, Yangyang Zhou dan Quon Jiang menghantar 1,500 iPhone palsu bagi menuntut waranti daripada Apple dengan mendakwa telefon yang diimport dari Hong Kong itu rosak.

Penipuan yang dilakukan kedua-dua pelajar itu membabitkan kerugian berjumlah AS$895,800 (RM3.6 juta).

Kegiatan mereka terbongkar selepas Kastam dan Kawalan Sempadan Amerika Syarikat (AS) mendapat maklumat mengenai kegiatan pelajar China yang mempunyai visa pelajar dan menemui sekurang-kurangnya lima iPhone palsu.

Zhou didakwa menghantar 216 tuntutan waranti berbeza, tetapi penipuan yang dibuat Jiang jauh lebih banyak iaitu 3,069. Namun, Apple menolak 1,600 tuntutan berkenaan.

Mereka mendakwa membayar rakan untuk menghantar iPhone yang diganti oleh Apple dan telefon palsu ke rumah mereka. Produk asli pula dijual sehingga ratusan dolar di luar negara.

Jika didapati bersalah, Zhou yang menuntut di kolej Corvallis Oregon State akan dipenjara selama lima tahun dan denda AS$10,000 (RM41,000).

Jiang dari Kolej Komuniti Linn Benton di Albany pula, menghadapi 30 tahun penjara dan denda AS$2 juta (RM8.1 juta) kerana dituduh melakukan pemerdagangan barang palsu dan penipuan teknologi maklumat. – Agensi


Sabah Setuju Tutup Sekolah Yang Ada Kes Covid-19

KOTA KINABALU: Kerajaan Sabah bersetuju untuk melaksanakan penutupan mana-mana sekolah sekurang-kurangnya selama dua hari selepas sekolah terbabit disahkan mempunyai kes Covid-19.

Jurucakap perkembangan harian Covid-19 Sabah, Datuk Masidi Manjun berkata, langkah itu selaras dengan keputusan kerajaan Pusat dalam usaha membendung penularan Covid-19 di sekolah.

Katanya, kerajaan negeri juga bersetuju untuk melanjutkan penutupan sekolah melebihi dua hari berdasarkan situasi semasa selepas penilaian risiko dibuat Pejabat Kesihatan Daerah (PKD).

“Selaras dengan keputusan kerajaan persekutuan, kerajaan negeri bersetuju supaya sekolah yang disahkan mempunyai kes Covid-19 ditutup minimum selama dua hari.

“Dalam tempoh itu, PKD akan melaksanakan penilaian risiko dan pengesanan kontak rapat serta memantau kerja sanitasi dan disinfeksi di sekolah yang terbabit,” katanya dalam kenyataan media perkembangan Covid-19 Sabah, di sini, malam tadi.

Sebelum ini, lima sekolah di ibu negeri dilaporkan mempunyai kes Covid-19 iaitu Sekolah Jenis Kebangsaan Cina (SJKC) dan Sekolah Menengah (SM) Shan Tao; SJKC Chung Hwa Kota Kinabalu dan SJKC Chung Hwa Likas; serta Sekolah Kebangsaan (SK) Lok Yuk.

Selain itu, Covid-19 turut dilapor menjangkiti pelajar Maktab Rendah Sains MARA (MRSM) yang mencetuskan Kluster Tagasan di Semporna dan Sekolah Menengah Kebangsaan Agama (SMKA) Kota Kinabalu yang mencetuskan Kluster Jalan Khidmat, di sini.

Terbaru, kes Covid-19 berkaitan sekolah dilapor membabitkan seorang guru di Kuala Penyu yang dikaitkan dengan Kluster Dambai di Inanam, dekat sini yang turut menjangkiti muridnya.

Semalam, Sabah merekodkan sebanyak 121 kes baharu Covid-19 dengan dua kematian, masing-masing di Kota Kinabalu dan Tawau, manakala seramai 93 pesakit dilapor sembuh.

Daerah Tawau katanya, masih merekodkan jangkitan tertinggi di Sabah dengan 57 kes, diikuti Kota Kinabalu (20 kes), Lahad Datu (18 kes) dan Kinabatangan (14 kes).

Dalam pada itu, Masidi berkata kerajaan negeri membenarkan operasi aktiviti pembekalan dan penjualan makanan di daerah yang dikenakan Perintah Kawalan Pergerakan (PKP) sehingga jam 8 malam berbanding jam 6 petang, bermula hari ini kecuali di daerah yang dikenal pasti berisiko tinggi.

Ketika ini, PKP dilaksanakan di daerah Tawau, Lahad Datu dan Sandakan.

Selain itu, Masidi berkata, kerajaan negeri juga bersetuju memberi kebenaran kepada peniaga makanan berdaftar di seluruh negeri untuk beroperasi di tepi jalan atau di depan premis dan rumah sepanjang Ramadan berkuat kuasa hari ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pramugari Maut, Organnya Gagal Berfungsi Selepas Digigit Nyamuk

Seorang pramugari berusia 23 tahun dari Thailand dilaporkan meninggal dunia dari demam denggi, tiga hari selepas dia digigit nyamuk aedes.

Lapor Oriental Daily, Apitchaya Jareondee dan beberapa ahli keluarganya mengalami demam panas yang tinggi dan pening kepala selepas digigit nyamuk.

Mereka dibawa ke sebuah hospital di Chiang Mai, utara Thailand dan doktor mengesahkan mereka mengalami demam denggi.

Malangnya, pramugari berkenaan mengalami jangkitan kesan dari gigit nyamuk itu sehingga menyebabkan pendarahan dalaman dan organ dalaman gagal berfungsi.

Apitchaya yang bekerja dengan Thai Lion Air disahkan meninggal dunia pada Isnin lalu, tiga hari selepas dia digigit nyamuk tersebut.

Saudara mangsa berkata, mereka kini sedang mengambil langkah berjaga-jaga dengan menutup tingkap rumah dan berada di dalam rumah sepanjang musi hujan ini kerana nyamuk ada di merata-rata tempat.

Sumber: Oriental Daily, World of Buzz


3 polis cedera kereta dirempuh

KENINGAU: Tiga anggota polis termasuk seorang pegawai terbabit dalam kemalangan selepas Proton Preve dinaiki mereka dirempuh sebuah kenderaan lain dalam kejadian di Kilometer 10 Jalan Keningau-Tenom, petang tadi.

Dalam kejadian kira-kira jam 2 petang itu, Inspektor Ho Shiau Wui, 38; Sub Inspektor Noh Riung, 56, dan Koperal Alexius Sapikit, 42, masing-masing cedera di kaki, kepala dan tangan.

Seorang lagi wanita berusia 42 tahun yang juga pemandu Proton Iswara cedera ringan di kepala dan kaki.

Ketua Polis Daerah Keningau, Deputi Superintendan Shahrudin Mat Husain, berkata siasatan mendapati kenderaan yang dinaiki polis dalam perjalanan dari arah Keningau menuju ke Tenom, manakala Proton Iswara dari arah bertentangan.

“Hasil siasatan mendapati sebaik tiba di lokasi iaitu di kawasan berselekoh, kenderaan yang dipandu wanita terbabit masuk ke laluan bertentangan sebelum bertembung dengan Proton Preve.

“Akibat kejadian itu, Proton Iswara termasuk ke dalam parit. Semua mangsa cedera dan dihantar ke Hospital Keningau untuk rawatan lanjut,” katanya.

Shahrudin berkata, siasatan lanjut mendapati kemalangan disebabkan kecuaian pemandu Proton Iswara.

Katanya lagi, kes masih dalam siasatan mengikut Seksyen 43(1) Akta Pengangkutan Jalan 1987. – Berita Harian


‘Tiga anak saya hilang sekali gus’

“TIGA anak saya hilang sekali gus dan saya reda walaupun berat untuk diterima,” kata Suhaimis Kudus, 40-an, bapa kepada tiga beradik yang lemas di kolam ikan terbiar di Kampung Bintang Mas, dekat Beluran, semalam.

Dalam kejadian kira-kira 2 petang itu, Mohd Faisal Effendy, 6; Mohd Shafie Ilham, 8; dan abangnya Mohd Shafik Ikram, 10, lemas di kolam ikan yang terletak kira-kira 200 meter dari rumah mereka.

Suhaimis berkata, ketika kejadian dia sedang berehat di rumah dan tiba-tiba anak saudaranya memaklumkan anaknya lemas.

“Saya terus berlari ke kolam itu dan melihat anak kedua terapung di tengah kolam lalu terjun serta mengambil dan membawanya ke darat.

“Kemudian, saya terjun semula dan berjaya menemui anak ketiga yang tenggelam lalu mengangkat jasadnya ke tebing.

“Pada masa sama, penduduk kampung lain berjaya menemui anak pertama yang juga tenggelam di dalam kolam itu,” katanya ketika ditemui NSTP di lokasi kejadian, hari ini.

Suhaimis berkata, ketika itu anaknya yang pertama dan kedua dilihat masih ada degupan jantung tetapi lemah.

“Saya dan orang kampung segera melakukan bantuan pernafasan (CPR) namun semua sudah terlambat,” katanya.

Katanya lagi, mereka masih tidak percaya dan yakin anak-anaknya mungkin masih boleh diselamatkan lalu membawa mereka semua ke Klinik Telupid.

“Bagaimanapun, semuanya disahkan sudah meninggal dunia dan kami bawa jenazah mereka pulang ke kampung semula,” katanya.

Suhaimis berkata lagi, dugaan yang dilaluinya kali ini terlalu berat namun apa lagi yang boleh dikatakan lagi.

“Memang berat melalui semua ini malah isteri saya juga sukar untuk bercakap ketika ini,” katanya.

Menurut Suhaimis, Isterinya Jamilah Basri,28, ketika ini hanya mampu menangis sehingga ke hari ini kerana kehilangan tiga cahaya mata sekali gus.

“Kini kami hanya ada seorang saja anak lelaki berusia empat tahun yang tinggal,” katanya. – Harian Metro


Perintah Darurat Tidak Sah, Tidak Boleh Dikuatkuasakan – Tun M

KUALA LUMPUR: Perintah darurat yang dikuatkuasakan kerajaan ketika ini adalah tidak sah, dakwa Tun Dr Mahathir Mohamad.

Menurut bekas Perdana Menteri itu, ini bermakna apa sahaja tindakan yang diambil kerajaan masa kini adalah tidak boleh digunapakai.

“Perisytiharan darurat itu sendiri tidak mengikut undang-undang. Perlembagaan berkehendak Warta Kerajaan pengisytiharan darurat dikemuka kepada Parlimen. Tetapi syarat ini tidak dihirau.

“Oleh itu darurat ini tidak sah dan tidak boleh dikuatkuasakan. Ini bermakna semua tindakan kerajaan tidak sah. Inilah keadaan dalam negara sekarang.

“Kerajaan melakukan bermacam-macam kesalahan tetapi mahkamah tidak dibenar menilai sama ada tindakan dan perlakuan oleh kerajaan halal atau haram dari segi undang-undang,” jelas Dr Mahathir dalam kenyataan yang dibuat secara langsung di akaun Facebook rasminya pada Isnin.

Tambah Ahi Parlimen Langkawi itu, sememangnya ada pihak yang akan menghalalkan segala tindak-tanduk yang dilakukan oleh kerajaan ketika ini.

“Mereka mempunyai sebab peribadi kenapa sokong perlakuan yang salah dari segi undang-undang ini.

“Inilah kerajaan Malaysia sekarang. Amat malang kerana segala saluran untuk rakyat menyata yang benar, iaitu kerajaan ini tidak sah dari segi Perlembagaan Negara terkunci tutup.

“Ia kerana pemerintahan mengikut undang-undang, The Rule of Law, sudah tidak ada,” ujarnya lagi.

Pada 12 Januari lalu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah memberi perkenan supaya Pengisytiharan Proklamasi Darurat dilaksanakan di seluruh negara sebagai langkah proaktif untuk membendung gejala wabak COVID-19.

Seri Paduka Baginda turut memberi perkenan untuk tempoh pelaksanaan darurat ini sehingga 1 Ogos, 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Perkenan tersebut diberikan selepas Perdana Menteri Tan Sri Muhyiddin bin Yassin menyembah maklum keputusan Mesyuarat Jemaah Kabinet dan mengambil kira rundingan Seri Paduka Baginda dengan Raja-Raja Melayu. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost